**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Νοεμβρίου 2024, ημέρα Δευτέρα και ώρα 16.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας: «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION),του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Στη συνεδρίαση παρέστη ο Υπουργός Υγείας, κ. Σπυρίδων-Άδωνις Γεωργιάδης, ο Υφυπουργός Υγείας, κ. Μάριος Θεμιστοκλέους, ο Υφυπουργός Υγείας, κ. Δημήτριος Βαρτζόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Κτενά Αφροδίτη, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Χαλκιάς Αθανάσιος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION),του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ»».

Στη συνεδρίαση παρίσταται ο Υφυπουργός Υγείας, κ. Δημήτριος Βαρτζόπουλος, ο Υφυπουργός Υγείας, κ. Μάριος Θεμιστοκλέους και περιμένουμε και τον Υπουργό, κ. Γεωργιάδη. Θα ξεκινήσουμε δίνοντας το λόγο στους Εισηγητές και στους Ειδικούς Αγορητές για δέκα λεπτά.

Τον λόγο έχει ο Εισηγητής της Πλειοψηφίας, κ. Αθανάσιος Παπαθανάσης.

**ΑΘΑΝΑΣΙΟΣ ΠΑΠΑΘΑΝΑΣΗΣ (Εισηγητής της Πλειοψηφίας):** Κύριε Πρόεδρε, κύριοι Υπουργοί, κυρίες και κύριοι συνάδελφοι, σήμερα, έχουμε την ευκαιρία να συζητήσουμε και να εγκρίνουμε ένα σημαντικό νομοσχέδιο που αφορά την «Κύρωση της τροποποίησης της Σύμβασης με το «Ίδρυμα Ωνάση»». Αυτή η τροποποίηση, αντιπροσωπεύει μια στρατηγική επένδυση στη Δημόσια Υγεία και τις δυνατότητες του Συστήματος Υγείας μας, με στόχο την αναβάθμιση των υπηρεσιών που παρέχονται στους πολίτες.

Έχουμε, ταυτόχρονα, την ευκαιρία, να εξετάσουμε ένα νομοσχέδιο που κινείται ακριβώς πάνω στον αξιακό μας κώδικα για το πώς αντιλαμβανόμαστε την πολύπλευρη ανάπτυξη του Ελληνικού Συστήματος Υγείας και που στόχο έχει τη διευκόλυνση Δωρεάς που ως στόχο έχει την παροχή ποιοτικών δημόσιων υπηρεσιών υγείας προς όλους τους Έλληνες.

Η έμφαση, στη συγκεκριμένη περίπτωση, δίνεται στην καρδιολογία και την καρδιοχειρουργική. Για εμάς τους Έλληνες, ο θεσμός της δωρεάς ή χορηγίας, όπως ορίζονταν αυτή από τους αρχαίους ημών προγόνους, είναι ύψιστη τιμή και θεσμός που επικροτεί την ευγένεια της προσφοράς προς το κοινωνικό σύνολο και μάλιστα στην Αρχαία Αθήνα, συνοδευόταν από τις τιμές της Πολιτείας. Παρόμοια θεώρηση έχουμε και προσδίδουμε, με τις ενέργειές μας για τον σύγχρονο αυτό θεσμό χορηγίας από κοινωφελή ιδρύματα, όπως αυτό του «Ωνάσειου».

Το νομοσχέδιο αυτό περιλαμβάνει δύο κύρια μέρη, τα οποία θα ήθελα να σας αναλύσω διεξοδικά. Το πρώτο μέρος είναι η «Τροποποίηση της Σύμβασης Δωρεάς». Το πρώτο μέρος του νομοσχεδίου επικυρώνει την «Τροποποίηση της Σύμβασης Δωρεάς μεταξύ του Ελληνικού Δημοσίου και του «Κοινωφελούς Ιδρύματος Ωνάση»». Αυτή η Σύμβαση, αφορά την κατασκευή νέας πτέρυγας του Ωνασείου Καρδιοχειρουργικού Κέντρου, η οποία θα περιλαμβάνει τον πλήρη εξοπλισμό της, την ανακατασκευή υπαρχόντων χώρων και την ίδρυση του «Ωνασείου Εθνικού Μεταμοσχευτικού Κέντρου».

Οφείλουμε να σημειώσουμε ότι με την τρέχουσα Τροποποίηση, το ύψος της Δωρεάς αυξάνεται από 70 εκατομμύρια ευρώ σε 82 εκατομμύρια ευρώ. Αυτή η αύξηση, θα μας δώσει τα απαιτούμενα μέσα για να διασφαλίσουμε την επιτυχία αυτού του φιλόδοξου Έργου, το οποίο έχει και εκ των πραγμάτων καθυστερήσει, λόγω των επιπτώσεων της πανδημίας Covid-19. Η προθεσμία παράδοσης του έργου έχει παραταθεί έως τις 31 Μαρτίου του 2025, ένα μέτρο απαραίτητο, ώστε να αντιμετωπιστούν οι καθυστερήσεις που προκλήθηκαν από τη διεθνή κρίση υγείας. Η «Τροποποίηση της Σύμβασης Δωρεάς» και η επέκταση του Νοσοκομειακού Έργου που περιγράφεται παραπάνω, αποκαλύπτει αρκετές πτυχές της πολιτικής διαχείρισης και συνεργασίας μεταξύ του Δημόσιου Τομέα και Ιδιωτικών Ιδρυμάτων στην Ελλάδα.

Καταρχήν, η αύξηση χρηματοδότησης από 70 εκατομμύρια σε 82 εκατομμύρια ευρώ, δείχνει την προσαρμοστικότητα και την ευελιξία του Ελληνικού Δημόσιου Τομέα και του «Κοινωφελούς Ιδρύματος Ωνάση» στις αναδυόμενες οικονομικές συνθήκες. Η απόφαση αυτή, να αυξηθεί η επένδυση, αντανακλά την ικανότητα των δύο Μερών να αναλαμβάνουν σημαντικά έργα υποδομής, ακόμα και υπό συνθήκες πίεσης, όπως η πανδημία Covid-19.

Η παράταση της προθεσμίας ως το 2025, υποδεικνύει μια στρατηγική προσέγγιση που λαμβάνει υπόψη τις πρακτικές δυσκολίες που προέκυψαν από την κρίση της πανδημίας. Αυτή η προσέγγιση, προάγει την αξία της υλοποίησης ενός έργου, με ακρίβεια και ποιότητα, παρά την πίεση που δεχόμαστε από τις προθεσμίες. Ως εκ τούτου, υπογραμμίζει τη δέσμευση του Κράτους να επενδύει στην ανάπτυξη Δημόσιας Υγείας και τη μελλοντική βιωσιμότητα του Συστήματος Υγείας μέσω συνεργασιών με Ιδιωτικά Ιδρύματα.

Επιπλέον, η ανακατασκευή των υφιστάμενων χώρων και η ίδρυση του «Ωνασείου Εθνικού Μεταμοσχευτικού Κέντρου», προβάλλουν μια μακροπρόθεσμη στρατηγική βελτίωσης των υγειονομικών υποδομών της χώρας. Η έμφαση στη δημιουργία ενός Εθνικού Κέντρου που θα βελτιώσει τις ικανότητες μεταμοσχεύσεων, υποδηλώνει την εστίαση στην ενίσχυση των εθνικών δυνατοτήτων περίθαλψης, περιορίζοντας έτσι, την ανάγκη εξωτερικών πόρων-υποδομών.

Στην ευρύτερη πολιτική σκηνή, αυτή η ανάπτυξη καταδεικνύει ένα μοντέλο που το Κράτος συνεργάζεται στενά, με μη κερδοσκοπικούς φορείς, ανοίγοντας το δρόμο για περαιτέρω συνεργασία μεταξύ Δημόσιου και Ιδιωτικού Τομέα σε έργα που αφορούν το πανανθρώπινο κοινωνικό αγαθό της Υγείας.

**Ο συνδυασμός, οικονομικής ενίσχυσης και στρατηγικών κύκλων εργασιών, μπορεί να προάγει την εμπιστοσύνη των πολιτών τόσο προς το κράτος, όσο και προς τους φορείς, Ινστιτούτα, δείχνοντας πως οι συνέργειες αυτές μπορούν να υλοποιήσουν σημαντικά έργα υποδομής και να ενισχύσουν το ποιοτικό επίπεδο των παρεχόμενων υπηρεσιών.**

**Το δεύτερο μέρος του νομοσχεδίου, «Ρυθμίσεις για την Οργάνωση και Λειτουργία του Ωνασείου» περιλαμβάνει τροποποιήσεις στο νόμο 2012/1992 που ρυθμίζει την οργάνωση και τη λειτουργία του Ωνασείου Καρδιοχειρουργικού Κέντρου. Είναι σημαντικό, να αναφέρουμε ότι με το άρθρο 2, αλλάζει η επωνυμία του νομικού προσώπου από «Ωνάσειο Καρδιολογικό Κέντρο» σε «Ωνάσειο Νοσοκομείο». Αυτή η αλλαγή είναι επιβεβλημένη, προκειμένου να καλύπτονται οι διευρυμένες δραστηριότητες του Κέντρου που εκτείνονται πέρα από την καρδιοχειρουργική, προς όφελος και άλλων τομέων της υγείας όπως η παιδιατρική καρδιολογία.**

**Η απαλλαγή από τον Φ.Π.Α. για όλες τις δωρεές που προέρχονται από το ίδρυμα προς το Ωνάσειο νοσοκομείο όπως προβλέπεται στο άρθρο 3, θα διευκολύνει την υλοποίηση των δωρεών αυτών διασφαλίζοντας ότι οι πόροι που θα διατεθούν θα αυξηθούν και θα χρησιμοποιηθούν άμεσα προς όφελος της δημόσιας υγείας. Από τη φιλελεύθερη οπτική μας, η τροποποίηση στο νομοσχέδιο σχετικά με το Ωνάσειο Νοσοκομείο, υποδηλώνουν μια ευρύτερη προσέγγιση στην ενίσχυση και εκσυγχρονισμό του τομέα της δημόσιας υγείας. Η αλλαγή-τροποποίηση του στάτους του νοσοκομείου, αντικατοπτρίζει και αυτή μια φιλοσοφία προσαρμογής και επέκτασης των προσφερόμενων υπηρεσιών, με καλύτερη ανταπόκριση στις ανάγκες μιας εξελισσόμενης κοινωνίας, αλλά και να επεκτείνει την πρόσβαση σε περισσότερους τομείς υγειονομικής φροντίδας.**

**Από οικονομικής απόψεως, η απαλλαγή από τον Φ.Π.Α. για τις δωρεές προς το νοσοκομείο, προωθεί την ενδυνάμωση της σχέσης μεταξύ του δημοσίου και ιδιωτικού τομέα. Η πολιτική αυτή, δίνει κίνητρο στο Ίδρυμα να επενδύει περισσότερους πόρους στην υγεία, χωρίς το βάρος επιπρόσθετων φόρων, ενισχύοντας την αρχή της φιλελεύθερης οικονομίας με κοινωνικό αντίκτυπο, καθώς επιδιώκει να κινητροδοτήσει και άλλες τέτοιες μεγάλες δωρεές προς το Ε.Σ.Υ..**

**Επιπλέον, η φιλελεύθερη προσέγγιση, ενθαρρύνει την ελεύθερη ανταλλαγή αγαθών και υπηρεσιών και αναγνωρίζει τη σημασία της ιδιωτικής πρωτοβουλίας στη στήριξη της δημόσιας υγείας. Η προτεινόμενη πολιτική, διευκολύνει τη ροή των πόρων και επομένως επιτρέπει πιο ευέλικτες και άμεσες επενδύσεις στις ιατρικές υποδομές και υπηρεσίες. Αντίθετα από ένα κρατικίστικο μοντέλο που απαιτεί στήριξη μόνο με κρατικούς πόρους και γραφειοκρατικές διαδικασίες, η δική μας προσέγγιση προωθεί την ευελιξία και τη συνεργασία μέσω της κοινωνικής ευθύνης των ιδιωτικών φορέων, οι οποίοι έχουν τη δυνατότητα να αντιδρούν πιο άμεσα στις ανάγκες των πολιτών, προσφέροντας ποιοτικές υπηρεσίες εντός του αυστηρού πλαισίου ελέγχου που έχουμε θεσπίσει για την παροχή δημόσιας υγειονομικής περίθαλψης και πρόληψης.**

**Τέλος, η ανοικτή και εκσυγχρονισμένη στρατηγική για τη διεύρυνση των υπηρεσιών του Ωνασείου Νοσοκομείου, μπορεί να δημιουργήσει ένα πλαίσιο για μελλοντικές καινοτομίες και πιλοτικά προγράμματα στον τομέα της υγείας δίνοντας έτσι τη δυνατότητα σε εμάς να προωθήσουμε πολιτικές που ενισχύουν την αποδοτικότητα και τη βελτίωση της ποιότητας των παρεχόμενων υπηρεσιών.**

**Αναλύοντας την τοποθέτηση από τη φιλελεύθερη ματιά μας, μπορούμε να εστιάσουμε σε αρκετά σημαντικά σημεία. Πρώτον, έμφαση στην υγεία και τις ιατρικές υπηρεσίες. Η ενίσχυση των ιατρικών υπηρεσιών, καθώς η υγεία είναι συχνά ένα θέμα που συνδέεται με την ελευθερία του ατόμου να ζήσει μια πλήρη και παραγωγική ζωή και η έμφαση στην ανάγκη για ελευθερία επιλογής σε υγειονομικές υπηρεσίες, αποτελεί πυρήνα της φιλοσοφίας μας.**

**Δεύτερον, στήριξη των ευάλωτων ομάδων του πληθυσμού. Η στήριξη των ευάλωτων ομάδων, θα εκτιμηθεί ειδικά αν γίνεται με τρόπο που προσδίδει ποιότητα στην υγεία τους, μέσω τέτοιου είδους υψηλού επιπέδου συνεργασιών του Κράτους με Ιδρύματα, που θέλουν και μπορούν να προσφέρουν εν τέλει υψηλή ποιότητα στην ιατρική περίθαλψη.**

**Τρίτον, πρόσβαση σε ποιότητα υπηρεσιών. Η εγγύηση πρόσβασης σε σύγχρονες και ποιοτικές υπηρεσίες είναι αυτή που συνάδει με την ανάγκη για υψηλά πρότυπα ζωής αντίστοιχα της ευρωπαϊκής μας οικογένειας. Επιχειρούμε, και αυτό αποδεικνύεται από κάθε νομοσχέδιο που ψηφίζουμε, να διασφαλίσουμε ότι αυτή η πρόσβαση δεν συνεπάγεται υπερβολικό κόστος για τους φορολογούμενους και ότι οι πόροι χρησιμοποιούνται αποτελεσματικά.**

**Τέταρτον, η ιστορική συνέχεια και συνεργασία. Η συνέχεια της συνεργασίας αυτής μπορεί να θεωρηθεί σημαντική για τη διασφάλιση σταθερότητας και της εμπιστοσύνης στο σύστημα της υγείας. Για εμάς οι πολιτικές που βασίζονται σε αυτού του είδους την προσέγγιση που έχουμε στις παρεχόμενες υπηρεσίες έχουν αποδειχθεί αποδοτικές και σε αυτό το δρόμο θα συνεχίσουμε.**

**Αξιότιμοι συνάδελφοι, το νομοσχέδιο αυτό δεν είναι απλώς ένα σύνολο ρυθμίσεων ή μια ακόμη διαδικασία που πρέπει απλώς να ολοκληρωθεί. Είναι μία ευκαιρία, να επενδύσουμε στην υγεία των συμπολιτών μας, να ενισχύσουμε τις ιατρικές υπηρεσίες και να προσφέρουμε στους πιο ευάλωτους εκ των συμπολιτών μας, την καλύτερη δυνατή φροντίδα. Σας καλώ όλους να υποστηρίξετε αυτό το νομοσχέδιο, ώστε να εγγυηθούμε ότι ο ελληνικός λαός θα έχει πρόσβαση σε σύγχρονες, καινοτόμες, ποιοτικές, ιατρικές υπηρεσίες. Με αυτές τις σκέψεις σας ευχαριστώ πολύ και προσβλέπω σε μια παραγωγική συζήτηση. Σας ευχαριστώ.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε πολύ τον συνάδελφο για την Εισήγησή του και για τη διάρκεια του χρόνου.**

**Το λόγο τώρα έχει ο Εισηγητής της Μειοψηφίας, ο κ. Ανδρέας Παναγιωτόπουλος.**

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ κύριε Πρόεδρε, μάλλον και εγώ θα είμαι πιο σύντομος ακόμη, καθότι μιλάμε για μια Σύμβαση η οποία συνήχθη με πρωτοβουλία της Κυβέρνησης του ΣΥΡΙΖΑ το 2018 και η οποία βέβαια έχει περάσει από χίλια μύρια κύματα και έφτασε σήμερα εδώ με τροποποίηση για να την ψηφίσουμε. Στην τροποποίηση αυτή λοιπόν της αρχικής Σύμβασης προτείνεται η αύξηση του ύψους της δωρεάς από το ποσό των 70 εκατομμυρίων στα 82 εκατομμύρια, κάτι το οποίο σαφώς είναι θετικό. Δεύτερον, παρατείνεται η προθεσμία ολοκλήρωσης του έργου έως τις 31/3/2025 από 30/6/2024 που ήταν. Αναπόφευκτα γίνεται και αυτό σε σχέση με την αρχική Συμφωνία.

Τρίτον, καθορίζονται οι λοιπές τεχνικές λεπτομέρειες για την αποπεράτωση του έργου. Εμείς, ως ΣΥΡΙΖΑ- Προοδευτική Συμμαχία και ως Αξιωματική Αντιπολίτευση, είμαστε υπερήφανοι που επί της δύσκολης και σε καιρό μνημονίων τα οποία λογικά εσείς φέρατε -διότι εσείς κυβερνούσατε και η Νέα Δημοκρατία και το ΠΑΣΟΚ- με τις πολιτικές που ακολουθήθηκαν μέχρι τότε της νεοφιλελεύθερης λογικής και απεδείχθη ότι ήταν και πετυχημένες. Υπογράψαμε λοιπόν, με τη διακυβέρνησή μας μια τέτοια Συμφωνία, η οποία μόνο ως κοινωνικά επωφελής μπορεί να χαρακτηριστεί. Βεβαίως ακούσαμε και την Εισήγηση όπου ουσιαστικά είναι ένα νεοφιλελεύθερο ιδεολόγημα, το οποίο εκθειάζει ουσιαστικά τον Ιδιωτικό Τομέα και τα οφέλη του και τη συνέργεια και τη συνεργασία του Ιδιωτικού με τον Δημόσιο τομέα, αλλά εάν δεν ξεκινάμε με έναν ισχυρό Δημόσιο Τομέα είναι δώρον άδωρον να κουβεντιάζουμε για συνέργειες με τον Ιδιωτικό Τομέα ή οποιονδήποτε τρίτων και δεύτερων που συμβάλλεται με το Ελληνικό Δημόσιο.

Επομένως, είμαστε πάντα με το μέρος της Συμφωνίας, διότι θεωρούμε ότι συμβάλλει στην προστασία της υγείας των ανθρώπων και βελτιώνει τις ποιοτικές υπηρεσίες υγείας αλλά και την πρόσβαση των ανθρώπων της χώρας μας σε αυτές. Συγκεκριμένα εδώ θέλω να θυμίσω ότι με τη δωρεά αυτή εξυπηρετείται το δημόσιο συμφέρον αφού πρώτον, αναβαθμίζει τις ήδη παρεχόμενες υπηρεσίες από το Ωνάσειο. Δεύτερον, εδραιώνει το Ωνάσειο ως Κέντρο Αριστείας και αναφοράς σε ευρωπαϊκό επίπεδο και τρίτον προάγει την παροχή υψηλού επιπέδου υπηρεσιών υγείας των κατοίκων της χώρας συμπεριλαμβανομένων των παιδιών, αλλά και των ανασφάλιστων πολιτών. Τέταρτον, εξοικονομεί δημοσιονομικό όφελος που θα προκύψει από την αποφυγή σημαντικών δαπανών που καταβάλλονται σήμερα από το ελληνικό δημόσιο για τη διενέργεια των ιατρικών πράξεων μεταμόσχευσης στο εξωτερικό.

Είναι πάντως μια τροποποίηση και συγκεκριμένα στο τμήμα που αφορά την λειτουργία του Ωνάσειου Εθνικού Μεταναστευτικού Κέντρου, η οποία «δένει» με μια άλλη που φέρατε σε διαβούλευση και οσονούπω θα εισαχθεί στη Βουλή προς ψήφιση, αυτή που αφορά στη λειτουργία από 1ης Απριλίου του 2025 εργαστηρίου ανοσολογίας και ιστοσυμβατότητας των μεταμοσχεύσεων με έδρα την Αθήνα, στο Ωνάσειο Καρδιοχειρουργικό Κέντρο, για την ίδρυση του οποίου προβλέπεται ειδική επιπλέον της υφισταμένης επιχορήγηση, η οποία θα καλύψει την επιπλέον δαπάνη και θα καταβληθεί αποκλειστικά κατά τα οικονομικά έτη 2025 και 2026. Δηλαδή, τα δύο πρώτα έτη της λειτουργίας του από το Ελληνικό Δημόσιο με ποσό δύο εκατομμύρια ευρώ.

Είναι μια διάταξη βέβαια που θα τη δούμε καλύτερα όταν φέρετε το σχετικό νομοσχέδιο στη Βουλή, αλλά από τώρα σας λέμε ότι διατυπώνουμε και εδώ από του βήματος τούτου τις πολύ σοβαρές επιφυλάξεις και ενστάσεις μας καθότι επ ουδενί δεν πρέπει να αφεθούν στην εγκατάλειψη και την απαξίωση τα δύο λειτουργούντα αντίστοιχα τμήματα του Ευαγγελισμού και του Γενικού Κρατικού Νοσοκομείου Αθηνών, κάτι για το οποίο ειλικρινά εμείς και φοβόμαστε αλλά κρατάμε και ιδιαίτερες επιφυλάξεις. Είναι βλέπετε και αυτό μάλλον ένα μέρος του στρατηγικού σχεδίου απαξίωσης του ΕΣΥ, το οποίο υπηρετείτε πρόθυμα και με ζήλο από το 2019 έως σήμερα και το βλέπουμε αυτό σε όλες τις εκφάνσεις, αλλά και τις νομοθετικές ρυθμίσεις τις οποίες κάνετε.

Για αυτούς τους λόγους, χωρίς βέβαια να μακρηγορώ και δεν θέλω να εξαντλήσω και το χρόνο μου, διότι πρόκειται περί Κύρωσης ουσιαστικά της Συμφωνίας αυτής, συμφωνούμε με την αύξηση της δωρεάς, δεν έχουμε κανένα πρόβλημα με την αλλαγή του ονόματος του Ωνασείου, ούτε με την εννεάμηνη παράταση της προθεσμίας παράδοσης των έργων και δηλώνουμε ότι θα ψηφίσουμε τη συγκεκριμένη Κύρωση. Με αυτά τα λίγα λόγια, σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο τώρα έχει ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»ο κ. Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ πολύ κύριε Πρόεδρε.Κυρίες και κύριοι βουλευτές, το παρόν σχέδιο νόμου αφορά στην Κύρωση μιας ακόμη Σύμβασης Τροποποίησης από την 26η Ιουλίου του 2018, αρχικής Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος «ΑΛΕΞΑΝΔΡΟΣ ΩΝΑΣΗΣ» με έδρα το Λιχτενστάιν και του Ωνάσειου Καρδιοχειρουργικού Κέντρου.

Η Σύμβαση Τροποποίησης υπεγράφη στις 7 Νοεμβρίου του 2024 και έχει το εξής περιεχόμενο συνοπτικά. Την αύξηση του αντικειμένου κόστους δωρεάς από 70 εκατομμύρια στα 82, δεδομένου το ότι στην Αρχική Σύμβαση που κυρώθηκε με το ν.4565/2018 ορίζεται ότι το Ίδρυμα δεν υποχρεούται να δαπανήσει ποσό μεγαλύτερο από το αναφερόμενο στη Σύμβαση. Τη χορήγηση εξουσιοδότησης στην Τεχνική Υπηρεσία του Υπουργείου Υγείας να εκδώσει τα απαραίτητα έγγραφα για τη σύνδεση του έργου με τα δίκτυα κοινής ωφέλειας και την ανάθεση στον φορέα υλοποίησης του έργου, των υποχρεώσεων που αφορούν στην αποπεράτωση του έργου εντός της ταχθείσας προθεσμίας και στη συντήρηση και οριστική παράδοση του έργου της νέας πτέρυγας του Ωνάσειου Καρδιοχειρουργικού Κέντρου.

Στο Δεύτερο Μέρος του σχεδίου νόμου σχετικά με το Ωνάσειο Καρδιοχειρουργικό Κέντρο καλούμαστε να ψηφίσουμε τη μετονομασία του σε Ωνάσειο Νοσοκομείο, την ένταξη του Ωνασείου Καρδιοχειρουργικού Κέντρου, του Ωνάσειου Εθνικού Μεταμοσχευτικού Κέντρου και του Ωνάσειου Παίδων, καθώς και κάθε νέας μονάδας ή οργανισμού τμήματος αναπτυχθεί στο μέλλον, στο πλέον ονομαζόμενο «Ωνάσειο Νοσοκομείο».

Την απαλλαγή από το Φ.Π.Α. αγαθών και παρεχόμενων υπηρεσιών προς το Ίδρυμα «ΑΛΕΞΑΝΔΡΟΣ ΩΝΑΣΗΣ» ή τον φορέα υλοποίησης ή απευθείας προς το Ωνάσειο Νοσοκομείο, που παρέχονται στο πλαίσιο υλοποίησης της συγκεκριμένης Δωρεάς κατά παρέκκλιση των κείμενων διατάξεων, καθώς στην αρχική Σύμβαση αναφέρεται ότι η καταβολή του Φ.Π.Α. βαρύνει το Ίδρυμα.

Εκ πρώτης όψεως η Κύρωση της συγκεκριμένης Σύμβασης Δωρεάς φαίνεται θετική, καθώς αυξάνεται η χρηματοδότηση για την υλοποίησή της και με σκοπό το Ωνάσειο να εκσυγχρονιστεί, να προσθέσει νέες μονάδες και οργανικά τμήματα και να παράσχει ποιοτικές υπηρεσίες υγείας. Σε αυτό ουδείς θα μπορούσε να έχει αντίρρηση στο βαθμό που ωφελείται η κοινωνία και ο κάθε ασθενής με ελεύθερη, ακώλυτη πρόσβαση στο πλαίσιο παροχών δωρεάν δημόσιας υγείας που παρέχει η ελληνική πολιτεία.

Όμως, πράγματι αυτό ισχύει και στην περίπτωσή μας; Θα ευχόμασταν να είναι έτσι, αλλά δυστυχώς πίσω από τις εύηχες λέξεις κρύβεται η υλοποίηση πολιτικών της Κυβέρνησης που οδηγεί ευθέως την υγεία στην ιδιωτικοποίησή της. Στα χέρια σας τα κοινωνικά αγαθά, όπως το ρεύμα, η ενέργεια, η υγεία, η ανώτατη εκπαίδευση σταδιακά μεταφέρονται εξ ολοκλήρου στα χέρια των ιδιωτικών συμφερόντων, με το «μάρμαρο» να το πληρώνουν συντριπτικά οι πολίτες. Η ανθεκτική ακρίβεια, σύμφωνα με τον πρόσφατα διαγραφέντα τέως Πρόεδρο της Νέας Δημοκρατίας και τέως Πρωθυπουργό, κύριο Αντώνη Σαμαρά, που κανένα «καλάθι της νοικοκυράς» δεν μπορεί να συγκρατήσει, αφορά και στις δαπάνες υγείας που επί των ημερών σας έχουν εκτοξευθεί και μεταφερθεί στην τσέπη των πολιτών.

Αυτή η πολιτική ταξικότητα εδραιώνεται με την προσπάθειά σας να μεταφέρετε νέες κλινικές και οργανικές μονάδες στο Ωνάσειο πλέον Νοσοκομείο, ένα Νομικό Πρόσωπο Ιδιωτικού Δικαίου, εις βάρος του Ε.Σ.Υ., που σταδιακά αποδεκατίζεται. Σύντομα φοβάμαι ότι θα μετατραπεί σε ένα κέλυφος με γιατρούς και εργαζόμενους στα όρια της βιολογικής τους εξόντωσης, με μισθούς πείνας, ελάχιστα ελκυστικό στους νέους γιατρούς και νοσηλευτές. Και εξηγούμαι.

Η συγκεκριμένη Δωρεά συνήφθη το 2018 και κυρώθηκε με το πρώτο άρθρο του ν.4656/2018. Σύμφωνα με την αρχική Σύμβαση το Ίδρυμα αναλαμβάνει, με αποκλειστικά δικές του δαπάνες, την υλοποίηση, προμήθεια και παράδοση της νέας πτέρυγας του Ωνάσειου Καρδιοχειρουργικού Κέντρου και τον πλήρη εξοπλισμό της, προκειμένου να στεγαστεί το Ωνάσειο Μεταμοσχευτικό Κέντρο, τη δημιουργία ελικοδρομίου για την επείγουσα μεταφορά ασθενών και μοσχευμάτων, τη σύσταση και λειτουργία σύγχρονης και πλήρως ανανεωμένης Παιδιατρικής Κλινικής, εξειδικευμένης στην παιδική καρδιολογία και καρδιοχειρουργική με τον τίτλο «Ωνάσειο Παίδων», ενώ όλο το αντικείμενο της Δωρεάς θα ανήκει στην κυριότητα του ελληνικού Δημοσίου.

Το έργο αναμένεται να αποπερατωθεί έως 31 Μαρτίου 2025, δηλαδή εντός τεσσάρων μηνών και θα παραδοθεί οριστικά μετά την εκπνοή της εξάμηνης περιόδου συντήρησής του. Με το παρόν σχέδιο νόμου τροποποιείται η αρχική σύμβαση ως προς την οριστική παραλαβή του έργου, στα εξής σημεία. Ο χρόνος εντός του οποίου το ελληνικό Δημόσιο υποχρεούται να παραλάβει το έργο μειώνεται στις 10 ημέρες αντί των 30 ημερών, όπως ήταν στην αρχική σύμβαση και από την ημέρα κοινοποίησης σχετικής κλήσης του φορέα υλοποίησης για την οριστική παραλαβή της νέας πτέρυγας, που θα κοινοποιηθεί στο ελληνικό δημόσιο μετά την παρέλευση της εξάμηνης προθεσμίας συντήρησης του έργου.

Η κοινοποίηση της κλήσης για την οριστική παραλαβή του έργου θα γίνει από το φορέα υλοποίησης και όχι από το Ίδρυμα. Η απόφαση του διοικητικού συμβουλίου του Ωνασείου και η κοινή υπουργική απόφαση των Υπουργών Υγείας, Περιβάλλοντος και Ενέργειας, θα εκδοθούν εντός 30 αντί 60 ημερών από την κοινοποίηση της έκθεσης οριστικής παραλαβής. Προστίθεται φράση σύμφωνα με την οποία η υπέρβαση των προθεσμιών της παραγράφου που αφορά στην οριστική παραλαβή του έργου με υπαιτιότητα του ελληνικού Δημοσίου ή του Ωνάσειου Καρδιοχειρουργικού Κέντρου, συνεπάγεται το αμάχητο τεκμήριο ότι το έργο της νέας πτέρυγας έχει οριστικά παραληφθεί αυτοδικαίως από το ελληνικό Δημόσιο χωρίς παρατηρήσεις.

Αυτό σημαίνει, ότι το ελληνικό δημόσιο εμμέσως καταργεί τη διαδικασία που περιγράφεται στη σύμβαση περί οριστικής παραλαβής της νέας πτέρυγας; Υπάρχει δηλαδή πιθανότητα από ολιγωρία του ελληνικού Δημοσίου, να θεωρηθεί ότι παραλαμβάνει το ελληνικό Δημόσιο ένα έργο χωρίς κανένα έλεγχο και αυτοψία για την ποιότητα των παραδοτέων και για τη διαπίστωση της συμμόρφωσης του ως προς τους όρους της αρχικής σύμβασης; Υπάρχει πιθανότητα να μας παραδώσει ο φορέας υλοποίησης ό,τι θέλει και εμείς από ολιγωρία και καθυστέρηση και ίσως και κάποια σκόπιμη υπαιτιότητα του ελληνικού Δημοσίου να το παραλάβουμε χωρίς καμία άλλη διατύπωση; Αν όχι, για τον λόγο αυτό, ποια είναι η σκοπιμότητα της συγκεκριμένης πρόβλεψης;

Στην αρχική σύμβαση με το Ίδρυμα «Αλέξανδρος Ωνάσης» αναφερόταν ότι το Ωνάσειο Καρδιοχειρουργικό Κέντρο θα παρέχει υποχρεωτικά τις υπηρεσίες του και σε ανασφάλιστους ή αδύναμους οικονομικά πολίτες, με σκοπό την αναβάθμιση των δημόσιων παροχών υγείας για όλη την ελληνική κοινωνία ισότιμα και χωρίς κοινωνικές και οικονομικές εξαιρέσεις. Εσείς όμως, τι κάνετε με το παρόν σχέδιο νόμου; Προσθέτετε στον ιδρυτικό νόμο του Ωνασείου το ν.2012/1992 ότι το Ωνάσειο Νοσοκομείο πλέον - για τις ονοματοδοσίες και τα βαφτίσια είσαστε πρώτοι - θα απολαμβάνει οικονομικής και διοικητικής αυτοτέλειας, θα λειτουργεί βάσει των αρχών της ιδιωτικής οικονομίας.

Δηλαδή, μας δηλώνετε απερίφραστα ότι μετατρέπετε το Ωνάσειο σε μια ιδιωτική κλινική, που θα λειτουργεί όπως θέλει το διοικητικό του συμβούλιο αυτοτελώς ως ιδιωτικό νοσοκομείο; Με αυτό τον τρόπο μετατρέπετε το Ωνάσειο σε ιδιωτική κλινική που θα απευθύνεται σε μία οικονομική ελίτ, όπου για να εισαχθεί ασθενής θα πρέπει να βάλει το χέρι βαθιά στην τσέπη;

Δεν υπάρχει μεγαλύτερη εξαπάτηση της ελληνικής κοινωνίας από το να επαίρεστε και να διαφημίζετε τις δωρεές που γίνονται υπέρ της δημόσιας υγείας και να τις προορίζετε μόνο για τους ασθενείς που έχουν την οικονομική δυνατότητα να ξοδέψουν και να μπορέσουν να ανταπεξέλθουν στις τεράστιες χρεώσεις του Ωνασείου για τις ιατρικές πράξεις που εκτελεί. Την ίδια ώρα το Ε.Σ.Υ. δεινοπαθεί στα χέρια της κυβέρνησης σας. Άραγε, θα δώσετε ποτέ αναφορά στον ελληνικό λαό για το πού πήγαν οι δωρεές από την εποχή της πανδημίας; Δεν θέλουμε να μας δώσετε αριθμούς, βιντεάκια στον αέρα και διαφημίσεις στα μέσα μαζικής ενημέρωσης με ακριβοπληρωμένες καταχωρήσεις. Θέλουμε να φέρετε στη Βουλή στοιχεία, καταλόγους με συγκεκριμένα παραστατικά και δεδομένα.

Οι Έλληνες πολίτες ψηφοφόροι και οι φορολογούμενοι έχουν δικαίωμα αναφαίρετο και συνταγματικά κατοχυρωμένο, να γνωρίζουν πού έχουν κατευθυνθεί οι δωρεές που υποτίθεται ότι θα έπρεπε να απολαμβάνουν. Να θυμηθούμε την εποχή της πανδημίας με τα εκατομμύρια που ξοδεύτηκαν για μάσκες, υγειονομικό υλικό, που είναι άγνωστο μέχρι σήμερα πού πήγαν, πού ξοδεύτηκαν;

Κύριε Υπουργέ, σαφώς και οι δωρεές είναι καλοδεχούμενες, ιδιαίτερα για τον πολύπαθο τομέα της υγείας. Δεν θα πρέπει, όμως, να εργαλειοποιούνται και να αποτελούν ένα ακόμη βήμα μετατροπής των κοινωνικών αγαθών, όπως η υγεία, σε εμπορεύματα που προορίζονται μόνο για όσους έχουν την οικονομική δυνατότητα να την αποκτήσουν. Χρέος μας είναι να διεκδικήσουμε έναν υγειονομικό τομέα που θα εξυπηρετεί τις ανάγκες όλων των πολιτών ανεξάρτητα από την οικονομική τους κατάσταση και να απαιτήσουμε διαφάνεια και λογοδοσία για τις δωρεές. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα μας πείτε τι ψηφίζετε;

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ – ΚΙΝΑΛ»):** Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. του «Κ.Κ.Ε.» έχει το λόγο, ο κ. Λαμπρούλης, μέσω Webex.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. του «Κ.Κ.Ε.»):** Σας ευχαριστώ, κύριε Πρόεδρε. Θέλουμε να τονίσουμε από την αρχή, την πάγια θέση μας και τη θεώρησή μας, ότι η ανάπτυξη, η χρηματοδότηση, η στελέχωση, ο εξοπλισμός αλλά και η δωρεάν παροχή υπηρεσιών από τις μονάδες υγείας, θα πρέπει να γίνονται με αποκλειστική ευθύνη του κράτους. Φυσικά ο τομέας και της υγείας δεν μπορεί να εξαρτάται από τη φιλανθρωπία και τον εθελοντισμό είτε των επιχειρηματικών ομίλων είτε τον εθελοντισμό και την ατομική, αν θέλετε, διάθεση προσφοράς.

Υπενθυμίζουμε, επίσης, ότι δεν έχουμε αντίρρηση για την ανάπτυξη δομών και υπηρεσιών υγείας που βοηθούν στην έγκαιρη πρόληψη, στη θεραπεία και την αποκατάσταση των ασθενών. Ούτε αμφισβητούμε, με αφορμή και τη συζήτηση περί κύρωσης της τροποποίησης της σύμβασης δωρεάς της συγκεκριμένης του Ωνασείου, ούτε αμφισβητούμε την υψηλή επιστημονική επάρκεια και τις πραγματικά σύγχρονες θεραπευτικές μεθόδους που εφαρμόζονται στο Ωνάσειο και πολύ περισσότερο αυτές οι οποίες αφορούν την αντιμετώπιση των σοβαρών προβλημάτων της νόσου της καρδιάς είτε ενηλίκων είτε παιδιών είτε στον τομέα των μεταμοσχεύσεων και πάει λέγοντας.

Η ουσιαστική διαφωνία μας όμως, έγκειται στο εξής, ότι τόσο το υπάρχον Καρδιοχειρουργικό Κέντρο όσο και οι νέες υποδομές που φτιάχνονται θα φτιαχτούν, θα ενταχθούν αύριο, μεθαύριο, καινούργιες κλινικές τμήματα ενδεχομένως, ουσιαστικά και πρακτικά αποτελούν μία σύγχρονη επιχειρηματική μονάδα σε ένα κρίσιμο τομέα των αναγκών της υγείας του λαού. Αυτή τη διαφωνία μας, να θυμίσουμε, την διατυπώσαμε ήδη από το 1992 κατά τη διάρκεια της συζήτησης για την ανέγερση και λειτουργία τότε του Ωνασείου Καρδιοχειρουργικού Κέντρου.

Επίσης, να θυμίσουμε ότι από την πρώτη δωρεά, αλλά και στους μετέπειτα εσωτερικούς κανονισμούς λειτουργίας, ο όρος που αναφέρεται και είναι δεσμευτικός λειτουργίας του συγκεκριμένου κέντρου, του Ωνάσειου Καρδιοχειρουργικού Κέντρου, η αναφορά είναι ότι θα πρέπει να λειτουργεί βάσει των αρχών της ιδιωτικής οικονομίας, δηλαδή το Ίδρυμα Ωνάση, αντίστοιχα διαχρονικά όλες οι κυβερνήσεις έως σήμερα, και με τη σημερινή μάλιστα να πρωτοστατεί, θεωρούν ως προσφορά στο κοινωνικό σύνολο, τη δημιουργία αντίστοιχα, εν προκειμένω του Ωνασείου Καρδιοχειρουργικού Κέντρου, την επέκταση μιας επιχειρηματικής μονάδας υγείας.

Και εδώ υπάρχει και το στοιχείο της πρόκλησης. Διότι, από τα αμύθητα κέρδη και του συγκεκριμένου επιχειρηματικού ομίλου, με την αμέριστη φυσικά κρατική στήριξη που είχε, στην ουσία με ένα σχετικά μικρό ποσό που έδωσε, αξιοποίησε και αξιοποιεί μια σοβαρή κοινωνική λαϊκή ανάγκη με πολλαπλή στόχευση. Πρώτον, ιδεολογικά, το δήθεν δηλαδή προώθησης του δήθεν ανθρώπινου προσώπου του συστήματος, του βάρβαρου αυτού συστήματος του καπιταλισμού και δεύτερον τη δημιουργία μιας μονάδας υγείας που λειτουργεί με τους κανόνες της αγοράς και η οποία αποτελεί και ένα είδος, αν θέλετε, παραδείγματος διαχρονικά. Δηλαδή, από τότε που δημιουργήθηκε ως ένα είδος παραδείγματος για την προσαρμογή της λειτουργίας των Δημόσιων Μονάδων Υγείας με τα αντίστοιχα ιδιωτικοοικονομικά χαρακτηριστικά, ως επιχειρήσεις δηλαδή.

‘Έτσι λοιπόν μιλάμε, με βάση και την Τροποποίηση της Σύμβασης, για ένα πλέον Οργανισμό, ένα νοσοκομείο που έχει ως αρχή να λειτουργεί βάσει των αρχών της ιδιωτικής οικονομίας. Που όμως δείτε τώρα την αντίφαση: από τη μια θα λειτουργεί βάσει των αρχών της ιδιωτικής οικονομίας και από την άλλη έχουμε στον τίτλο του Κέντρου αυτού, του Ιδρύματος, ο κοινωφελής χαρακτήρας του «Ωνασείου», που κατά τη γνώμη μας είναι αντίθετα πράγματα.

Στο σημείο αυτό επιτρέψτε μου να βάλουμε ορισμένες επισημάνσεις στις οποίες είχαμε αναφερθεί και στην προηγούμενη Τροποποίηση της σχετικής Σύμβασης, το προηγούμενο διάστημα. Εναρμονισμένες ακριβώς με τον χαρακτήρα του νομοσχεδίου είναι και οι εργασιακές σχέσεις και το σύστημα αντίστοιχα των αμοιβών των εργαζομένων, αυτό προβλέπονταν τότε. Γι’ αυτό, λοιπόν, υπάρχουν τα κριτήρια της παραγωγικότητας στις Συμβάσεις Εργασίας που συνδέονται φυσικά, με τις αποδοχές του Προσωπικού και που μεταβάλλονται ανάλογα με τη στρατηγική των νοσοκομείων και η οποία από πού καθορίζεται; Θα καθορίζεται, καθορίζεται σύμφωνα με τις αρχές λειτουργίας του Νοσοκομείου, του Ιδρύματος κτλ., και εξαρτάται από το επίπεδο κερδοφορίας.

Δεύτερον, το προσωπικό, πλην γιατρών, που προσλήφθηκε ή που θα προσληφθεί κ.λπ., με Σχέση Εργασίας Ιδιωτικού Δικαίου Αορίστου Χρόνου, και θα εργαστεί στις νέες μονάδες προκαθορίζεται ότι θα έχει ως αντιμισθία αυτή του Δημοσίου. Αυτό σημαίνει ουσιαστικά κατάργηση της όποιας διαπραγμάτευσης εργαζομένων, επιχείρησης και πάει λέγοντας.

Εντύπωση επίσης προκαλεί και ο τρόπος διανομής της δωρεάς. Στο Δημόσιο θα ανήκουν τα ακίνητα μέρη, τα διαμορφωμένα κτίσματα ή τα υπό διαμόρφωση κτίσματα ενώ τα κινητά μέρη, δηλαδή ότι έχει να κάνει σε σχέση με τον ιατροτεχνολογικό εξοπλισμό αλλά και άλλο εξοπλισμό- που χωρίς αυτό, ειρήσθω εν παρόδω, δεν μπορεί να λειτουργήσει ως νοσηλευτικό ίδρυμα αντίστοιχα διαγνωστικά τμήματα, χειρουργεία και λοιπά- όλα αυτά λοιπόν τα κινητά μέρη θα ανήκουν στην ιδιοκτησία του «Ωνασείου Καρδιοχειρουργικού Κέντρου», δηλαδή της νοσοκομειακής επιχειρηματικής μονάδας.

Τέταρτον, στη συγκεκριμένη περίπτωση δεν πρόκειται για μια δωρεά που γίνεται και παραχωρείται στο Δημόσιο, έστω με μια πρόβλεψη που να διασφαλίζει το λόγο για τον οποίο έγινε αλλά για μία επένδυση, προκειμένου να ενισχυθεί η επιχειρηματική δράση σε ένα πολύ σοβαρό τομέα της υγείας.

Έχουμε λοιπόν διατυπώσει και στο παρελθόν τη θέση μας για τη συγκεκριμένη Σύμβαση Δωρεάς. Εμείς υποστηρίζουμε ως Κ.Κ.Ε. και διεκδικούμε και το νοσοκομείο αυτό, το λέμε τώρα, το λέγαμε και πριν, να περάσει και πρέπει να περάσει στην πλήρη ευθύνη και λειτουργία από το κράτος και να παρέχει απολύτως δωρεάν όλες τις υπηρεσίες σε όλους όσους τις χρειάζονται χωρίς όρους και προϋποθέσεις. Με βάση τα ανωτέρω, κύριε Πρόεδρε, καταψηφίζουμε την συγκεκριμένη Κύρωση Τροποποίησης της Σύμβασης. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Το λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ» η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):**  Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, με την από 26.7.2018 Σύμβασης Δωρεάς μεταξύ του Ελληνικού Δημοσίου, του «ΩΝΑΣΕΙΟΥ ΚΑΡΔΙΟΧΕΙΡΟΥΡΓΙΚΟΥ ΚΕΝΤΡΟΥ» καθώς και του φορέα υλοποίησης, δηλαδή της εταιρείας «ΑΡΙΟΝΑ ΕΛΛΑΣ» Σύμβαση η οποία κυρώθηκε με το νόμο 4565 του 2008, βασικό νομοθέτημα της εν λόγω Σύμβασης, άνοιξε μια περίοδος πολύ αξιόλογης προσφοράς του «Ιδρύματος Ωνάση».

Στη συνέχεια με διαδοχικές τροποποιήσεις στο νόμο 4613/2019, 4737/2020 καθώς και με την από 19.12.2013 μεταγενέστερη Τροποποίηση η προσφορά του Ιδρύματος τροποποιήθηκε και προσαρμόστηκε ανάλογα με τις συνθήκες οι οποίες διεφάνισαν στην πορεία της υλοποίησης. Και σήμερα, λοιπόν, καλούμαστε να κυρώσουμε άλλη μία τροποποίηση της αρχικής Σύμβασης. Και είναι άλλη μια Τροποποίηση η οποία όπως μας διδάσκει μέχρι τώρα εμπειρία προφανώς και δεν θα είναι η τελευταία αλλά θα ακολουθήσουν και άλλες προσαρμοζόμενες στις μεταβαλλόμενες συνθήκες.

Εν προκειμένω με το άρθρο πρώτο κυρώνεται η από 7.11.2024 Σύμβαση Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ ΩΝΑΣΗΣ», του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και του φορέα υλοποίησης με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ», καθώς συμφωνήθηκε η Τροποποίηση της Σύμβασης αναφορικά με το ύψος της δωρεάς, την υλοποίηση, αποπεράτωση και την παραλαβή του έργου κατασκευής νέας πτέρυγας.

Συγκεκριμένα, με την 26.7.2018 Σύμβαση Δωρεάς, η οποία κυρώθηκε με το άρθρο πρώτο του ν.4565/2018 Κύρωση «Σύμβασης Δωρεάς μεταξύ του Κοινωφελούς Ιδρύματος «ΑΛΕΞΑΝΔΡΟΣ ΩΝΑΣΗΣ», του Ωνάσειου Καρδιοχειρουργικού Κέντρου (Ν.Π.Ι.Δ.) και του Ελληνικού Δημοσίου και λοιπές διατάξεις» συμφωνήθηκε μεταξύ του Ελληνικού Δημοσίου του Ιδρύματος Ωνάση και του Ωνασείου Καρδιοχειρουργικού Κέντρου η υλοποίηση από το Ίδρυμα του έργου της κατασκευής νέας πτέρυγας του Ωνασείου Καρδιοχειρουργικού Κέντρου.

Εν συνεχεία, με την από 24.9.2020 Σύμβαση τροποποίησης της αρχικής Σύμβασης Δωρεάς, η οποία κυρώθηκε με το άρθρο πρώτο του ν.4737/2020, προβλέφθηκε ότι φορέας υλοποίησης της Σύμβασης Δωρεάς του Κοινωφελούς Ιδρύματος «Αλέξανδρος Σ. Ωνάσης» θα είναι η «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ».

Θα μας επιτρέψετε, εν προκειμένω, ορισμένες παρατηρήσεις. Στην παράγραφο 1.1. του παρόντος, με την οποία τροποποιείται η παράγραφος 3 του άρθρου 2 της Σύμβασης με τίτλο «Σκοπός, αντικείμενο και κόστος της Δωρεάς», παρατηρούμε ότι προβλέπεται ότι το Ωνάσειο Καρδιοχειρουργικό Κέντρο επιτρέπεται να συνάπτει συμβάσεις για τη συντήρηση του δωριζομένου εξοπλισμού, μετά από παρέλευση της πενταετίας, με τους ίδιους προμηθευτές ακόμη και κατά παρέκκλιση των διατάξεων του ν.4412/2016 και του άρθρου 6 του ν.2955/2001, όπως εκάστοτε ισχύουν. Για τον λόγο αυτό, αναγνωρίζονται ως νόμιμες, έγκυρες και ισχυρές συμβάσεις που έχουν ήδη συναφθεί κατά τη δημοσίευση του παρόντος από το Ωνάσειο Καρδιοχειρουργικό Κέντρο και αφορούν τη συντήρηση του δωριζόμενου εξοπλισμού μετά από την παρέλευση της πενταετίας.

Είναι ευνόητο ότι το Ωνάσειο Καρδιοχειρουργικό Κέντρο προσδοκά και επιθυμεί να λειτουργήσει με τις απαραίτητες συμβάσεις σε περιβάλλον ευχέρειας και σύντομων αλλά και πρακτικών λύσεων και να μην υπόκειται στον κίνδυνο καθυστερήσεων, οι οποίες πιθανόν να προκαλούνται από την κρατική γραφειοκρατία του Ελληνικού Δημοσίου.

Ωστόσο, φρονούμε ότι μνημονευόμενες παρεκκλίσεις από τις κείμενες διατάξεις, παρότι από ό,τι φαίνεται αφορούν στην παράταση ήδη υφισταμένων συμβάσεων μεταξύ του Ωνάσειου Καρδιοχειρουργικού Κέντρου και προμηθευτών του, δηλαδή, δοκιμασμένων και εγκεκριμένων συνεργατών. Ωστόσο, θεωρούμε ότι απαιτείται περαιτέρω έλεγχος των παρεκκλίσεων και επιβεβαίωση περί του ότι σε αυτές καταφεύγει το Ίδρυμα, προκειμένου να μην κωλυσιεργεί η πρόοδος της υλοποίησης του έργου και όχι οι προβλεπόμενες παρεκκλίσεις να αποβαίνουν σε βάρος οποιασδήποτε μορφής δημοσίου συμφέροντος, ιδίως δημοσιονομικού.

Με το πρώτο άρθρο, επίσης, της παρούσας τροποποίησης της Σύμβασης, πρώτον, αυξάνεται το ύψος της δωρεάς από το ποσό των 70 εκατομμυρίων ευρώ στο ποσό των 82 εκατομμυρίων ευρώ. Δεύτερον, παρατείνεται η προθεσμία ολοκλήρωσης του έργου, η οποία είχε αρχικά συμφωνηθεί έως την 30η Ιουνίου του 2024 έως την 31η Μαρτίου του 2025, προκειμένου να καταστεί εφικτή η ομαλή ολοκλήρωση των εναπομεινασών εργασιών και τρίτον, καθορίζονται λοιπές, τεχνικές λεπτομέρειες για την αποπεράτωση του έργου.

Με την παρούσα τροποποίηση της Σύμβασης, λοιπόν, αυξάνεται το ύψος της δωρεάς από 70 εκατομμύρια στο ποσό των 82 εκατομμυρίων ευρώ χωρίς ωστόσο να έχουμε ξεκάθαρη εικόνα για ποιο λόγο αυξάνεται το ύψος της δωρεάς και πώς δικαιολογείται αυτό;

Όσον αφορά στην αύξηση της δωρεάς, αλλά και κάθε ποσό το οποίο θα δωρίζεται εκάστοτε, αυτό πρέπει να δικαιολογείται με ακρίβεια και η προέλευσή του θα πρέπει να αντέχει δημοσιότητας. Συγκεκριμένα επίσης, πέραν των άλλων στοιχείων απαιτείται πλήρης διαφάνεια σε ποιο στάδιο της εργολαβίας αφορούν, σε ποιο εργολάβο θα καταβληθούν και όποιο άλλο στοιχείο κρίνεται απαραίτητο, προκειμένου να διασφαλίζεται διαφάνεια και αξιοπιστία.

Αναφορικά με την παράταση ολοκλήρωσης του έργου, μπορούμε να αντιληφθούμε τους λόγους και την ανάγκη, όπως ενδεχομένως καθυστέρηση ανταπόκρισης αρμόδιων αρχών, καθυστέρηση σταδίων, των επιμέρους εργολαβικών συμβάσεων μεταξύ του φορέα και εργολάβο είτε υπεργολάβων κ.λπ.. Εν προκειμένω, χρειάζεται αυστηρός έλεγχος ως προς την τήρηση των χρονοδιαγραμμάτων, ούτως ώστε να ελαχιστοποιούνται οι λόγοι για τους οποίους εμφανίζονται οι όποιες καθυστερήσεις.

Με το δεύτερο άρθρο εισάγεται, πλέον, η συνοπτική ονομασία το «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» σε «ΩΝΑΣΕΙΟ ΝΟΣΟΚΟΜΕΙΟ», μεταβολή με πρακτικό χαρακτήρα, η οποία έρχεται να συνοψίσει μία ονομασία τα επί μέρους «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ», το «ΩΝΑΣΕΙΟ ΕΘΝΙΚΟ ΜΕΤΑΜΟΣΧΕΥΤΙΚΟ ΚΕΝΤΡΟ» και το «ΩΝΑΣΕΙΟ ΠΑΙΔΩΝ». Σύμφωνα με την Αιτιολογική Έκθεση αυτή η μεταβολή κρίνεται απαραίτητη, προκειμένου να αποτυπώνονται ορθότερα οι διορισμένες, πλέον, σήμερα υπηρεσίες υγειονομικού χαρακτήρα που προσφέρονται από το Νομικό Πρόσωπο Ιδιωτικού Δικαίου (Ν.Π.Ι.Δ.) με την επωνυμία «ΩΝΑΣΕΙΟ ΝΟΣΟΚΟΜΕΙΟ». Τούτο κρίνεται απαραίτητο ενόψει ιδίως της παράδοσης της νέας πτέρυγας 14, καθώς η προγενέστερη επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» κρίνεται περιοριστική και δεν αποτυπώνει το σύνολο των δραστηριοτήτων του νοσοκομείου.

Το «ΩΝΑΣΕΙΟ» έχει προσφέρει για πολλά χρόνια υψηλού επιπέδου καρδιοχειρουργικές υπηρεσίες καθιστώντας το όνομά του συνώνυμο της επιμέλειας, της εξειδικευμένης γνώσης, καθώς και των επιτυχιών σε δυσχερείς περιπτώσεις, αλλά και της αυθεντίας στον τομέα του. Ευελπιστούμε, λοιπόν, ότι με τη νέα τροποποίηση το «ΩΝΑΣΕΙΟ» θα μπορέσει να συνεχίσει να προσφέρει εξίσου αξιόπιστες ιατρικές υπηρεσίες στον τομέα της Παιδιατρικής, καθώς και στον τομέα των Μεταμοσχεύσεων.

Ως προς το άρθρο 3 του σχεδίου νόμου η Αιτιολογική Έκθεση αναγράφει ότι η προτεινόμενη διάταξη εξυπηρετεί σκοπούς δημοσίου συμφέροντος, απαλλάσσοντας τον δωρητή ήτοι το Ίδρυμα Ωνάση από την καταβολή Φόρου Προστιθέμενης Αξίας των δαπανών που πραγματοποιούνται για τις δωρεές προς το «ΩΝΑΣΕΙΟ». Με τον τρόπο αυτό ενισχύεται η πραγματοποίηση δωρεών προς το Νοσοκομείο με σημαντικά οφέλη για τη λειτουργία του και εν τέλει για την ελληνική κοινωνία.

Όντως, όπως διαπιστώνει κανείς, η απαλλαγή από τον Φ.Π.Α. προβλέπεται, ήδη, στο πλαίσιο της αρχικής Σύμβασης Δωρεάς του ν.4565/2018, όπως τροποποιήθηκε με τους ν.4613/2019 και 4737/2020. Ο στόχος της προτεινόμενης ρύθμισης είναι να προβλεφθεί απαλλαγή από το Φ.Π.Α. για όλες τις δωρεές του Ιδρύματος προς το «ΩΝΑΣΕΙΟ» Νοσοκομείο συμπεριλαμβανομένων και τυχόν φορέων στους οποίους το Ίδρυμα αναθέτει την υλοποίηση της δωρεάς. Τούτο κρίνεται απαραίτητο, προκειμένου να διευκολύνει την πραγματοποίηση των δωρεών του Ιδρύματος μιας και πλέον οι δωρεές αυτές που διενεργούνται από το Ίδρυμα προς το Νοσοκομείο είναι συχνές και κρίνεται ότι είναι απαραίτητο να μην τηρούνται κάθε φορά οι προβλεπόμενες στον Κώδικα Φ.Π.Α. διαδικασίες.

Ωστόσο, η «Ελληνική Λύση» εκφράζει τις επιφυλάξεις ότι από την εν λόγω απαλλαγή δεν θα επωφεληθεί μόνο το Ίδρυμα το οποίο - υπενθυμίζω - έχει έδρα στο Λιχτενστάιν, αλλά και οι εργολάβοι και οι υπεργολάβοι από τις επιμέρους Συμφωνίες ανά κάθε στάδιο του έργου. Συνεπώς, εκφράζουμε αφενός τον προβληματισμό μας και αφετέρου ζητούμε και σε αυτό το σημείο αυστηρούς δημοσιονομικούς ελέγχους, ούτως ώστε να ωφελούνται από τη ρύθμιση αυτή μόνο όσοι πράγματι το δικαιούνται και όχι όσοι συνεργάτες, εργολάβοι και υπεργολάβοι βιοπορίζονται, πράγμα πολύ θεμιτό λαμβάνοντας τις συμφωνηθείσες αμοιβές.

Το «ΩΝΑΣΕΙΟ» είναι συνώνυμο, όπως προείπαμε, της υψηλού επιπέδου παροχής υπηρεσιών υγείας στον τομέα δραστηριοποίησής του, ωστόσο οι αναφερόμενες διαρροές, οι οποίες προβλέπεται να εξαιρούνται από την κείμενη νομοθεσία περί επιβολής Φ.Π.Α. δέον να ελέγχονται ως προς την προέλευσή τους, προκειμένου να μη γίνονται οχήματα αδιαφανών διαδικασιών και κυκλοφορίας κεφαλαίων αμφιβόλου προέλευσης και καθαρότητας.

Τέλος, θα μας επιτρέψετε να τονίσουμε ότι το Ελληνικό Δημόσιο φαίνεται πολύ πρόθυμο και έτοιμο να συνάπτει Συμβάσεις με το Ιδιωτικό Ίδρυμα του «ΩΝΑΣΕΙΟΥ» με σκοπό την προαγωγή του Δημόσιου Συστήματος Υγείας βασιζόμενο στη λίαν αξιόλογη δωρεά των σχετιζόμενων φορέων. Δεν δείχνει όμως καμία προθυμία να προάγει τη δημόσια υγεία, όταν δεν εμπλέκονται δωρεές ιδιωτών, καθώς και δεσμεύσεις τις οποίες το Ελληνικό Δημόσιο έχει λάβει προς αυτούς αφήνοντας το Ε.Σ.Υ. να καταρρέει μεθοδικά και αποτελεσματικά.

Πολύ θα θέλαμε να δούμε τα δημόσια νοσοκομεία να λειτουργούν με τη συνέπεια και την αποτελεσματικότητα του «ΩΝΑΣΕΙΟΥ», ωστόσο η κυβέρνηση ανέχεται την υπολειτουργία του Ε.Σ.Υ., ενορχηστρώνει τη συστηματική υποβάθμισή του, μεθοδεύει την ολοένα κλιμακούμενη υποστελέχωσή του ή μάλλον απογύμνωσή του από στελέχη γιατρών και νοσηλευτών τους οποίους οδηγεί είτε στο σπίτι τους είτε σε μετανάστευση μην κάνοντας τίποτα να τους ελκύσει στην πατρίδα. Αυτά, τα υπόλοιπα θα τα πούμε στην Ολομέλεια. Η «Ελληνική Λύση» επιφυλάσσεται, κύριε Πρόεδρε. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε την κυρία Αθανασίου.

Κύριε Υπουργέ, θέλετε να κάνετε παρέμβαση;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας)**: Όχι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ» ο κ. Φερχάτ, μέσω Webex.

**ΟΖΓΚΙΟΥΡ ΦΕΡΧΑΤ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Ευχαριστώ, κύριε Πρόεδρε. Δεν είμαι ανάμεσά σας σήμερα, καθώς θα έχουμε το τακτικό συνέδριο της Ένωσης Περιφερειών στην Αλεξανδρούπολη και μέχρι πριν από λίγο ήμουν εκεί.

Κυρίες και κύριοι συνάδελφοι, πρόκειται για την δεύτερη τροποποίηση της από 26.7.2018 Σύμβασης Δωρεάς μεταξύ του Ελληνικού Δημοσίου και του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ ΩΝΑΣΗΣ»» και του «Ωνάσειου Καρδιοχειρουργικού Κέντρου». Η Σύμβαση υπεγράφη το 2018 και αφορούσε την κατασκευή και τον εξοπλισμό νέας πτέρυγας με νέες κλίνες, Μεταμοσχευτικό Κέντρο, Παιδοκαρδιολογική Κλινική και σύγχρονες υποδομές μέσω μιας Εταιρείας απόλυτα ελεγχόμενης από αυτό, της «ΑΡΙΟΝΑ Α.Ε.».

Πρόκειται για μια σημαντική δωρεά, ύψους 70 εκατομμυρίων ευρώ, η οποία τώρα επεκτείνεται στα 82 εκατομμύρια ευρώ και μια σημαντική επένδυση του Ιδρύματος Ωνάση, που αφορούσε στην αναβάθμιση των υποδομών του υπάρχοντος Καρδιοχειρουργικού Κέντρου αλλά και στη δημιουργία ενός νέου Εθνικού Μεταμοσχευτικού Κέντρου.

Η κύρωση της Σύμβασης θα κάλυπτε ένα μεγάλο έλλειμμα στη χώρα μας - το μείζον θέμα των μεταμοσχεύσεων- ενώ, ταυτόχρονα, θα υπηρετούσε το δημόσιο συμφέρον και θα προήγαγε την κουλτούρα της δωρεάς οργάνων. Αποτελούσε μέρος του πολιτικού σχεδιασμού της τότε ηγεσίας του Υπουργείου Παιδείας, με υπουργό τον Ανδρέα Ξανθό, προς την κατεύθυνση ενίσχυσης του Εθνικού Συστήματος Υγείας. Στο ίδιο πλαίσιο συμπεριλαμβανόταν και ο πολιτικός σχεδιασμός να γίνουν τρία νέα νοσοκομεία με χρηματοδότηση από το Ίδρυμα Σταύρος Νιάρχος, όπως το Γενικό Νοσοκομείο Κομοτηνής, εδώ στη Ροδόπη, το Γενικό Νοσοκομείο Σπάρτης και το Νοσοκομείο Παίδων Θεσσαλονίκης.

Όμως, με παραλείψεις της δικής σας διακυβέρνησης, όχι μόνο η ολοκλήρωση των έργων έχει καθυστερήσει σημαντικά, αλλά σπεύσατε να υπονομεύσετε και το δημόσιο χαρακτήρα των νοσοκομείων, αλλάζοντας το νομικό τους πρόσωπο από δημοσίου δικαίου σε ιδιωτικού δικαίου. Προφανώς, στηρίζουμε τις δωρεές που έχουν στόχο την ενίσχυση των δομών και των υπηρεσιών υγείας στη χώρα μας, αλλά δεν μπορούμε να μην εκφράζουμε την ανησυχία μας τόσο για τις αδικαιολόγητες καθυστερήσεις, όσο και για κάθε ιδεολογική και πολιτική εργαλειοποίησή τους.

Επιπλέον, η κριτική μας εστιάζει και στη μετονομασία του νοσοκομείου από «Ωνάσειο Καρδιοχειρουργικό Κέντρο» σε «Ωνάσειο Νοσοκομείο». Στην αρχική δωρεά, ήταν ξεκάθαρο ότι το Μεταμοσχευτικό Κέντρο και η Καρδιολογική Κλινική θα εγκατασταθούν και θα λειτουργούν σε μια πτέρυγα του Ωνάσειου Καρδιοχειρουργικού Κέντρου. Η μετονομασία όμως σε Ωνάσειο Νοσοκομείο δεν μπορούμε να καταλάβουμε σε τι αποσκοπεί. Βέβαια, στην Αιτιολογική Έκθεση, αναφέρεται ότι κρίνεται απαραίτητη, διότι αποτυπώνει ορθότερα τις διευρυμένες πλέον υπηρεσίες υγειονομικού χαρακτήρα, οι οποίες προσφέρονται από το νομικό πρόσωπο ιδιωτικού δικαίου με την επωνυμία «Ωνάσειο Νοσοκομείο».

Όμως, δεν γίνεται να μην συνυπολογίσουμε και τη χρονική συγκυρία. Και όταν αναφερόμαστε στη χρονική συγκυρία, εννοούμε την ταυτόχρονη διαβούλευση του ερανιστικού νομοσχεδίου, η οποία έκλεισε στις 8 Νοεμβρίου. Διότι, σύμφωνα με το άρθρο 8 του ερανιστικού νομοσχεδίου, ουσιαστικά καταργούμε τα άλλα δύο λειτουργούντα εργαστήρια στο Γενικό Νοσοκομείο Ευαγγελισμός και στο Γενικό Νοσοκομείο Γεώργιος Γεννηματάς.

Στην προσπάθειά μας να συνδέσουμε το πάζλ, συνυπολογίζοντας και τη χρηματοδότηση με 2 εκατομμύρια ευρώ, για τα έτη 2025-2026, του Ωνάσειου και όχι των Εργαστηρίων του ΕΣΥ, έτσι ώστε να καλυφθούν οι ανάγκες σε προσωπικό και ειδικά για την εύρυθμη λειτουργία τους και τις μεταμοσχεύσεις οργάνων, αντιλαμβανόμαστε ότι και η παρούσα τροποποίηση της αρχικής δωρεάς εντάσσεται στο ευρύτερο πλαίσιο της πολιτικής σας για παθητική ιδιωτικοποίηση των υπηρεσιών υγείας, με απρόβλεπτες συνέπειες τόσο για τους πολίτες και τους ασθενείς υποψήφιους για μεταμόσχευση, όσο και για το υγειονομικό προσωπικό. Για αυτούς τους λόγους, επιφυλασσόμαστε, κύριε Πρόεδρε. Σας ευχαριστώ.

Στο σημείο αυτό έγινε η β’ ανάγνωση του καταλόγου των μελών της επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Κτενά Αφροδίτη, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Χαλκιάς Αθανάσιος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»» ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Ευχαριστώ πολύ, κύριε Πρόεδρε. Σήμερα, λοιπόν, συζητάμε την κύρωση της Σύμβασης Τροποποίησης της Σύμβασης Δωρεάς μεταξύ του ελληνικού δημοσίου και του Ιδρύματος Ωνάση, με την οποίαν αναπροσαρμόζεται το ποσό της δωρεάς προς το ελληνικό δημόσιο από 70 σε 82 εκατομμύρια ευρώ, ποσού που έχει προϋπολογιστεί, από το Ίδρυμα, για την ολοκλήρωση, για την υλοποίηση, την αποπεράτωση και την παραλαβή του έργου κατασκευής νέας πτέρυγας στο Ωνάσειο Εθνικό Μεταμοσχευτικό Κέντρο και στο Ωνάσειο Παίδων.

Ακόμη, προτείνεται η μετονομασία του Ωνασείου Καρδιοχειρουργικού Κέντρου σε Ωνάσειο Νοσοκομείο, νομικό πρόσωπο ιδιωτικού δικαίου, στο οποίο θα περιλαμβάνονται ενιαία οι διευρυμένες πλέον σήμερα υπηρεσίες υγειονομικού χαρακτήρα, που προσφέρονται από το νομικό πρόσωπο ιδιωτικού δικαίου με την επωνυμία Ωνάσειο Νοσοκομείο, δηλαδή το Ωνάσειο Καρδιοχειρουργικό Κέντρο, το Ωνάσειο Εθνικό Μεταμοσχευτικό Κέντρο και το Ωνάσειο Παίδων, δηλαδή Παιδοκαρδιοχειρουργικό –φαντάζομαι- και Παιδοκαρδιολογικό Τμήμα.

Με τις προτεινόμενες διατάξεις επιδιώκεται η αύξηση του ποσού της δωρεάς του Ιδρύματος Ωνάση, η παράταση της προθεσμίας παράδοσης του έργου και η ρύθμιση της οργάνωσης και λειτουργίας του Ωνάσειου Νοσοκομείου. Το αντικείμενο της δωρεάς του Ιδρύματος Ωνάση, που συνιστάται στη διαμόρφωση νέας πτέρυγας του Ωνασείου Καρδιοχειρουργικού Κέντρου και νέας Καρδιοχειρουργικής Κλινικής Παίδων στο Ωνάσειο Καρδιοχειρουργικό Κέντρο και στην αναβάθμιση του υλικοτεχνικού εξοπλισμού, αναμφίβολα είναι μια θετική πρωτοβουλία που συμβάλλει στη βελτίωση των παρεχόμενων υπηρεσιών υγείας για τους πολίτες.

Οι προτεινόμενες ρυθμίσεις αφορούν στους φορείς υγείας του δημοσίου, τα συναλλασσόμενα με αυτούς φυσικά ή νομικά πρόσωπα, το απασχολούμενο ιατρικό, νοσηλευτικό και λοιπό προσωπικό, όλους τους λήπτες υπηρεσιών υγείας και εν γένει το σύνολο των πολιτών.

Ευχόμαστε, την πρωτοβουλία αυτή και την αναβάθμιση της Δημόσιας Υγείας, να διευρυνθεί και να ακολουθήσει και για τα υπόλοιπα νοσοκομεία της χώρας μας κύριε Πρόεδρε, τα οποία βρίσκονται υπό κατάρρευση, καθώς στερούνται οικονομικών πόρων και έμψυχου υλικού. Η Δημόσια Υγεία στη χώρα μας νοσεί, τα νοσοκομεία μας ολοένα και υποβαθμίζονται, στερούνται υποδομών, ιατρικού προσωπικού, κονδυλίων και κυρίως στερούνται, πολιτικού σχεδιασμού.

Η ενίσχυση του ΕΣΥ, δεν επιτυγχάνεται με αναβάθμιση μόνο των υποδομών με Ευρωπαϊκούς Πόρους και από το Ταμείο Ανάκαμψης όπως η αναβάθμιση Δημόσιων Νοσοκομείων και Κέντρων Υγείας, η Ψηφιοποίηση των Υπηρεσιών, αλλά με προσλήψεις μόνιμου προσωπικού και νοσηλευτικού προσωπικού, για την κάλυψη των κενών και γενναία χρηματοδότηση, ουσιαστική αναβάθμιση των υπηρεσιών παροχής Πρωτοβάθμιας Φροντίδας Υγείας, με έμφαση στην πρόληψη και στον προ συμπτωματικό έλεγχο, κίνητρα για προσέλκυση έμπειρου ιατρικού προσωπικού όπως πολλές φορές αναφέραμε. Μόνον έτσι θα ενισχυθεί το ΕΣΥ, θα αυξηθεί η αποτελεσματικότητά του και θα βελτιωθεί το Σύστημα Υγείας, με ισότιμη πρόσβαση για όλους.

Τώρα, για τις δωρεές κ. Πρόεδρε, έχω να πω ότι ακούσαμε εδώ ότι εκφράζονται διάφορες ενστάσεις, διαφωνίες, καχυποψίες, για το πώς το Ωνάσειο τα χειρίζεται όλα αυτά και αν όντως έχουν ισότιμη πρόσβαση οι πολίτες της χώρας σε αυτό το Κέντρο; Πραγματικά θα το ερευνήσουμε και θα το δούμε αυτό, γιατί πραγματικά άκουσα και εγώ ότι δίδονται κάποια μπόνους σε ορισμένες καρδιοχειρουργικές κλινικές, σε σχέση με τα υπόλοιπα κρατικά νοσοκομεία, τα οποία επαίνονται και σε ιατρικό νοσηλευτικό προσωπικό και σε υλικοτεχνική υποδομή.

Ελπίζω να μην είναι έτσι, γιατί η Υγεία είναι αγαθό, δεν είναι εμπόρευμα και ο ασθενής, ο πολίτης ο Έλληνας, δεν είναι πελάτης και προς Θεού, δεν πρέπει σε αυτά τα ιδρύματα να υπάρχει ο σκοπός και η ουσία να είναι ποιοι θα βγάλουν το κέρδος. Δυστυχώς, επί των ημερών σας εδώ πέρα, αλλά και από τις προηγούμενες Κυβερνήσεις και οι δωρεές ακόμα, περνάνε αλλά έχουν αδύνατα και τρωτά σημεία. Είναι ύποπτες κατά κάποιο τρόπο.

Εμένα πάντως το ΕΣΥ, σίγουρα πρέπει να είναι και να είναι, η ναυαρχίδα του συστήματος, το ΕΣΥ το Ελληνικό είναι ένας γίγαντας, το οποίο αν με μερικές τροποποιήσεις λειτουργήσει σωστά, θα έχουμε ένα ικανοποιητικό επίπεδο υγείας ο Έλληνας πολίτης. Με μικρούς χειρισμούς, αλλά όπως τα είπαμε και τα αναλύσαμε στα προηγούμενα νομοσχέδια κ. Πρόεδρε, κ. Υπουργέ, ο μαρασμός, η υποστελέχωση, οι μαζικές αποχωρήσεις συνιστούν ολοένα και την υποβάθμιση του ΕΣΥ.

Αλλά σήμερα ας μην λέω όλο δυσάρεστα πράγματα, είναι και εδώ οι Υπουργοί και οι Υφυπουργοί, θέλω να πω ότι με συγκινεί και σε μένα και στη «ΝΙΚΗ», αλλά μας συγκινεί και πρέπει η σύγχρονη πολιτική, εφόσον η χώρα μας είναι σε τέτοια ένδεια, να ενθαρρύνουμε με κάθε τρόπο στην κοινωνία μας και να διατυμπανίζουμε τέτοιες στάσεις εθνικών ευεργετών που θέλουν να δώσουν στον λαό κάτι.

Με συγκινεί η δράση και η ζωή των Ελλήνων ευεργετών, οι οποίοι έφυγαν οι περισσότεροι μικρά παιδιά από τη χώρα, αλλά το μυαλό τους ήταν στα χωριά τους, ήταν στη χώρα, ήταν στις πολιτείες της Ελλάδας. Έχουμε άπειρα παραδείγματα, ο Αρεταίος Θόδωρος, ο Καραμανδάνης στην Πάτρα, ο Λαναράς στη Νάουσα, ο Αμάτσιος Κωνσταντίνος στην Κοζάνη και εδώ στο Ωνάσειο, ας το βάλουμε κι αυτό σε αυτή τη μοίρα.

Πρέπει να ενθαρρύνουμε τους Έλληνες πλούσιους, να μην σκέφτονται τον ελληνικό λαό σαν χωράφι που μπορούν να μαζέψουν χρήματα από αυτό. Το βλέπουμε συχνά στις ημέρες μας, κατηγορούν και τους πολιτικούς, φταίνε κι αυτοί που βάζουν και τους πολιτικούς και οι πολιτικοί μικρά παιδιά, μπλέκονται στην πολιτική φτωχά, τους αρπάζουν αυτοί, τους δίνουν λίγα δωράκια και έχουμε αυτά τα αίσχη που βλέπουμε.

Στην ενέργεια οι φτωχοί πολύτεκνοι, να πληρώνουν νερό όσο πληρώνει αυτός που έχει βίλα και πισίνα ή ο φτωχός που έχει δέκα παιδιά, να θεωρείται πολυτέλεια να έχει ένα αυτοκίνητο χιλίων οκτακοσίων και δύο χιλιάδων κυβικών.

Αυτά πρέπει να τα δούμε και να τα συζητήσουμε για το μείζον πρόβλημα που είναι το δημογραφικό μας πρόβλημα και θέλουμε να ενθαρρύνουμε τους Έλληνες πλούσιους και να τους ευαισθητοποιήσουμε να γίνουν σαν τους παλαιούς. Διάβαζα για τον Μαμάτσιο, διάβαζα για τον Ζάπρα και πραγματικά συγκινούμε όταν άνοιγαν οι διαθήκες τους και συγκινούταν όλος ο ελληνικός λαός και προσεύχοντω για την ψυχή τους και ακόμα πόσα τους οφείλουμε όταν πηγαίνουμε στο Ζάππειο κτλ. Εύχομαι να ακολουθήσουν πολύ το παράδειγμά τους. Εύχομαι και οι πλούσιοι και οι πολιτικοί να συστρατευτούμε για το καλό του ελληνικού λαού. Νομίζω ότι μπορούμε καθώς ο ελληνικός λαός το δικαιούται και να μην είναι ο «παρίας» της Ευρώπης ένεκεν των δικών μας ενεργειών. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα θέλατε μας πείτε τι ψηφίζετε κύριε Παπαδόπουλε;

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Με επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Με επιφύλαξη. Ωραία, υπογραμμίζω τις επισημάνσεις.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τώρα είπατε ότι θέλετε να ενθαρρύνετε τους δωρητές, κύριε συνάδελφε και λέτε με επιφύλαξη. Πως ενθαρρύνετε ένα δωρητή εάν επιφυλάσσεστε; Σας κάνω μία ερώτηση τίποτε άλλο μόνο αυτό.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Θέλετε απάντηση; Ακούστηκε και από άλλους συναδέλφους πώς διοχετεύονται αυτές οι δωρεές, πώς γίνονται οι συμβάσεις και βάζει ο άλλος το χεράκι του στην τσέπη. Στο Ωνάσειο υπάρχει η ίδια πρόσβαση και ο ασθενής βάζει το χέρι του στην τσέπη; Αυτό είπα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπατε να ενθαρρύνουμε τους δωρητές και μετά είπατε επιφυλάσσομαι.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Άρα, είναι το πως διαχειρίζεται η δωρεά. Διαχειριστείτε εσείς σωστά τη δωρεά και εμείς με τα δύο μας χέρια θα την ψηφίσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα απαντήσουν οι Υπουργοί και θα δώσουν στοιχεία και για τον συνάδελφό του ΠΑΣΟΚ που έθεσε αυτά τα ζητήματα. Εγώ να υπογραμμίσω αυτό που είπατε για την πρόληψη και τον προσυμπτωματικό έλεγχο και να θυμίσω και το νομοσχέδιο που συζητήσαμε και ψηφίσαμε την προηγούμενη εβδομάδα, αλλά δεν θυμάμαι τη στάση σας. Λοιπόν, κύριε Υπουργέ θέλετε το λόγο τώρα ή να ολοκληρώσουμε με δύο ακόμα εισηγητές.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, να ολοκληρώσετε με τους δύο εισηγητές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κύριος Σπυρίδων Μπιμπίλας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ-ΖΩΗ** **ΚΩΝΣΤΑΝΤΟΠΟΥΛΟΥ»):** Σας ευχαριστώ, πολύ. Η παρούσα σύμβαση αποτελεί τροποποίηση της σύμβασης της Δωρεάς. Η αρχική σύμβαση δωρεάς πραγματοποιήθηκε το 2018 με το ν.4564/2018. Λοιπόν, με την αρχική σύμβαση συμφωνήθηκε η υλοποίηση από το Ίδρυμα Ωνάση της κατασκευής του εξοπλισμού της νέας πτέρυγας του Ωνάσειου Καρδιοχειρουργικού Κέντρου, ήταν μια πολύ αξιόλογη προσφορά. Η πρώτη τροποποίηση λοιπόν έλαβε χώρα το 2019 με το ν.4613/2020 και ακολούθησε η τροποποίηση της 24/9/2020 που κυρώθηκε με το ν. 4737 του 2020. Τώρα ψηφίζετε νέα τροποποίηση που συμφωνήθηκε στις 7/11 του 2024 άρα πρόκειται περί Κύρωσης της νέας τροποποίησης και απ’ ότι φαίνεται θα ακολουθήσουν και άλλες τροποποιήσεις.

Οι βασικές αλλαγές που προτείνονται είναι οι εξής: Στο άρθρο 1, όσον αφορά στην αύξηση του ποσού της δωρεάς, το ποσό της δωρεάς από το Ίδρυμα Ωνάση αυξάνεται από 70 εκατομμύρια σε 82 εκατομμύρια ευρώ. Κάθε τέτοια προσφορά είναι καλοδεχούμενη και ευπρόσδεκτη, εννοείται από όλους. Απλά θα θέλαμε να υπάρχει πλήρης διαφάνεια για το ποσόν της αύξησης της δωρεάς.

Παράταση της προθεσμίας παράδοσης του έργου. Η προθεσμία παράδοσης του έργου παρατείνεται μέχρι τις 31 Μαρτίου του 2025. Εμείς δεν μπορούμε να είμαστε αντίθετοι αφού πρόκειται για μια στρατηγική επένδυση και για την πρόοδο του Συστήματος Υγείας που είναι επωφελής για το λαό και την πολιτεία η οποία όμως δεν πρέπει να επαναπαύεται στις δωρεές και τις χορηγίες, αλλά πρέπει να αναλαμβάνει πλήρως την ευθύνη της Δημόσιας Υγείας και να προσπαθεί να μην καταρρέει το ΕΣΥ.

Στο άρθρο 2, Μετονομασία του Ωνασείου Καρδιοχειρουργικού Κέντρου. Το νομικό πρόσωπο μετονομάζεται σε Ωνάσειο Νοσοκομείο καθώς η προηγούμενη ονομασία δεν αντικατοπτρίζει πλέον το εύρος των υπηρεσιών που παρέχει. Αφού λοιπόν έχει επεκτείνει τις πολυποίκιλες δραστηριότητές του και σε άλλους πολύτιμους τομείς ορθώς μετονομάζεται και θεωρούμε ότι ως τώρα έχει δείξει με πόσο υψηλό αίσθημα ευθύνης υπηρετεί το λαό ακόμα και αν πρόκειται για μια σύγχρονη επιχειρηματική μονάδα υγείας που λειτουργεί με τις αρχές της ιδιωτικής οικονομίας, με την κρατική όμως στήριξη.

Απαλλαγή από τον Φ.Π.Α., θεσπίζεται απαλλαγή από το Φ.Π.Α. για όλες τις δωρεές του Ιδρύματος προς το Ωνάσειο Νοσοκομείο, συμπεριλαμβανομένων και των δωρεών που υλοποιούνται μέσω τρίτων φορέων. Με το τρόπο αυτό ενισχύεται η αξιόλογη προσφορά του Ωνασείου, αλλά και τυχόν διευκολύνονται άλλες προσφορές προς το Ωνάσειο. Αλλά πρέπει να γίνει σαφές, αν διευκολύνονται και με αυτό το τρόπο κάποιοι εργολάβοι που αναλαμβάνουν από το Ωνάσειο τις υπηρεσίες.

Ενίσχυση του Ωνασείου Νοσοκομείου, η αύξηση της δωρεάς από το Ίδρυμα Ωνάση, αναμένεται να οδηγήσει σε σημαντική βελτίωση των εγκαταστάσεων και του εξοπλισμού του, με άμεσα οφέλη για τους ασθενείς και το προσωπικό. Μακροπρόθεσμα θα φανούν ακόμα περισσότερο οι υψηλοί στόχοι και οι αποδόσεις και η εξοικονόμηση του δημοσίου οφέλους. Άρα, μόνο θετικά μπορούμε να την χαρακτηρίσουμε. Ο ρόλος του δημοσίου συστήματος υγείας, το κράτος έχει την υποχρέωση και την αποκλειστική ευθύνη να παρέχει πλήρεις υπηρεσίες δημόσιας και δωρεάν υγείας προς όλους τους πολίτες. Οι δωρεές συνεπώς που ενισχύουν το σύστημα υγείας, είναι φυσικά ευπρόσδεκτες, δεν δύναται, όμως, σε καμία περίπτωση, να υποκαθιστούν το ρόλο του κράτους, το οποίο συστηματικά υποχρηματοδοτεί το σύστημα υγείας.

Έχουμε δει με πόσο γλαφυρό τρόπο και στο προηγούμενο νομοσχέδιο περιγράψαμε περιπτώσεις, που φαίνεται πολύ καθαρά, ότι το σύστημα υγείας δεν λειτουργεί απόλυτα καλά και με τα ράντζα και με τις υποστελεχώσεις των νοσοκομείων και με τις διαμαρτυρίες των πολιτών. Φυσικά για τους ασθενείς, το πιο σημαντικό είναι το τελικό αποτέλεσμα. Ωστόσο, το κράτος διατηρεί τις υποχρεώσεις του και δεν είναι θεμιτό να χρησιμοποιεί τις δωρεές προς το σύστημα υγείας με σκοπό να ελαττώσει τη δική του συμμετοχή και τη δική του δραστηριότητα.

Θα πρέπει να γίνει σαφές, ότι είμαστε υπέρ των προσφορών που βελτιώνουν το επίπεδο της υγείας του λαού μας, αλλά δεν παρεκκλίνουμε καθόλου από τις αρχές μας, που είναι η δημόσια δωρεάν υγεία σε όλα τα στρώματα του πληθυσμού, γιατί αυτό σημαίνει ηθική και κοινωνικό κράτος δικαίου και η «ΠΛΕΥΣΗ ΕΛΕΥΘΕΡΙΑΣ» έχει αποδείξει, ότι βοηθάει σε αυτό, γιατί από την κρατική χρηματοδότηση, ακόμα και πριν μπει στη Βουλή, ως εξωκοινοβουλευτικό κόμμα, έκανε δωρεές προς τη δημόσια υγεία, στα πλαίσια της αλληλεγγύης και της βοήθειας προς τους πολίτες. Αυτό όμως, δεν απαλλάσσει το κράτος από τη συνεχή προσφορά του προς την πλήρη, δημόσια, δωρεάν υγεία προς όλους.

Με αυτή τη σύμβαση, διευκολύνεται με τη Σύμβαση δωρεάς με την τροποποίηση αυτή που προσβλέπει στην ανάπτυξη του νοσοκομειακού έργου, αλλά όπως έχουμε ξαναπεί, δεν πρέπει να περιμένουμε τα πάντα από την ιδιωτική πρωτοβουλία, μάλιστα με τις ευλογίες και τη διευκόλυνση της πολιτείας, γιατί στο λαϊκό αίσθημα αυτό δίνει μια εικόνα της συναλλαγής και της μπίζνας, γιατί μέσω της συγκεκριμένης εταιρείας «ΑΡΙΟΝΑ ΕΛΛΑΣ Α.Ε.», που ενεργεί ως Αντιπρόσωπος του Κοινωφελούς Ιδρύματος «ΑΛΕΞΑΝΔΡΟΣ ΩΝΑΣΗΣ», έχουν συναφθεί στο παρελθόν και άλλες επιχειρηματικές δράσεις και συναλλαγές, όπως αυτά που έγιναν στην ανάπτυξη του Πεδίου του Άρεως και στην υλοποίηση των έργων που έγιναν το 2021 στην Ακρόπολη. Για όλα αυτά που σας προανέφερα, θα μιλήσουμε και στην Ολομέλεια και Επιφυλασσόμαστε. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ» ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, καλούμαστε σήμερα για τη συζήτηση της Κύρωσης της από 7.11.2024 Σύμβασης Τροποποίησης του Υπουργείου Υγείας, με τίτλο «Κύρωση Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του Νομικού Προσώπου Ιδιωτικού Δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ».

Στον ενάμιση χρόνο που βρισκόμαστε περίπου στη Βουλή, το κόμμα των Σπαρτιατών έχει πολλάκις αποδείξει, ότι αφήνοντας στην άκρη μικροπολιτικές και στενές κομματικές ιδεοληψίες, ψηφίζουμε πάντα με γνώμονα το συμφέρον του ελληνικού λαού. Έχουμε το σθένος και την αποφασιστικότητα να υπερψηφίζουμε οτιδήποτε και απ’ όπου και αν προέρχεται, αρκεί να είναι προς το συμφέρον του ελληνικού έθνους.

Αυτή η Κύρωση, κατά την άποψή μας, είναι προς τη σωστή κατεύθυνση και όπως άλλες φορές έχουμε υπερψηφίσει νομοθετήματα που αφορούν δωρεές ιδιωτών ή Κοινωφελών Ιδρυμάτων, που έχουν σαν στόχο την αναβάθμιση κτιριακών εγκαταστάσεων ή υλικοτεχνικού εξοπλισμού, με τη δωρεά αυτή επιτυγχάνεται η δημιουργία μίας νέας πτέρυγας στο Ωνάσειο Καρδιοχειρουργικό Κέντρο, έχουμε τη δημιουργία μιας νέας Καρδιοχειρουργικής Κλινικής Παίδων στο Ωνάσειο Καρδιοχειρουργικό Κέντρο και επίσης έχουμε αναβάθμιση του υλικοτεχνικού εξοπλισμού του.

Οι ανωτέρω αυτοί οι σκοποί μας βρίσκουν καθ’ όλα σύμφωνους. Αξίζει να αναφερθεί ότι στο Ωνάσειο Καρδιοχειρουργικό Κέντρο παρέχονται πολύ υψηλού επιπέδου υπηρεσίες και μάλιστα πάρα πολλοί ασθενείς που δεν βρίσκουν την κατάλληλη θεραπεία - αποκατάσταση σε εξειδικευμένες περιπτώσεις σε δημόσια δομή, καταφεύγουν στο Ωνάσειο Καρδιοχειρουργικό Κέντρο. Και αν δεν έχουν την οικονομική δυνατότητα, προς τιμήν του Κοινωφελούς Ιδρύματος «Αλέξανδρος Ωνάσης», αναλαμβάνει το Ίδρυμα το κόστος αυτό. Επίσης, στο Ωνάσειο έχει ένα διεθνούς κύρους Παιδοκαρδιοχειρουργικό Κέντρο, με πολύ υψηλού επιπέδου παρεχόμενες υπηρεσίες, που παρέχονται και αυτές δωρεάν.

Θέλουμε να τονίσουμε, όπως και άλλες χώρες έχουμε πει, ότι οι δωρεές αυτές δεν πρέπει σε καμία των περιπτώσεων να υποκαθιστά το κράτος και το Υπουργείο Υγείας, που σαν σκοπό θα πρέπει να έχει τη συνεχή αναβάθμιση των παρεχόμενων υπηρεσιών υγείας στους πολίτες. Για όλους τους παραπάνω λόγους η Κοινοβουλευτική Ομάδα «ΣΠΑΡΤΙΑΤΕΣ» θα υπερψηφίσει την Κύρωση της Σύμβασης. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Έχει ζητήσει τον λόγο μία βουλευτής. Η κυρία Λινού έχει τον λόγο.

**ΑΘΗΝΑ ΛΙΝΟΥ:** Ευχαριστώ, κύριε Πρόεδρε. Κύριοι Υπουργοί, πρέπει να πω ότι ως γιατρός είναι συγκινητικό το ότι επιτέλους ένα Ίδρυμα θα ασχοληθεί και με τις μεταμοσχεύσεις. Η χώρα μας, όλοι το ξέρουμε πολύ καλά, υπολείπεται πολύ και στην πρόοδο σε σπανιότερες μεταμοσχεύσεις, όπως καρδιάς, πνεύμονα και άλλα όργανα, αλλά και αριθμητικά υπολειπόμαστε πάρα πολύ στη δυνατότητα για μεταμοσχεύσεις νεφρών που για πολλές άλλες χώρες είναι ρουτίνα και είναι πολύ μεγαλύτεροι οι αριθμοί σε σχέση με τον πληθυσμό που έχει ανάγκη.

Θα ήθελα να πω ότι το να μπορούμε να είμαστε αυτοδύναμοι σε επίπεδο μεταμοσχεύσεων δεν είναι όφελος μόνο επειδή γλιτώνουμε τα χρήματα μιας μεταμόσχευσης ή πολλών μεταμοσχεύσεων που θα γίνουν στο εξωτερικό, αλλά γλιτώνουμε και πάρα πολλά λειτουργικά χρήματα. Η θεραπεία, αυτό που θα έλεγε κανείς η αιμοκάθαρση, ο τεχνητός νεφρός, κοστίζει πολλαπλάσια, δηλαδή ό,τι ξοδεύουμε σε ένα δύο χρόνια, αυτό λένε επώνυμοι μεταμοσχευτές, που είμαι σίγουρη ότι σας έχουν προσεγγίσει, είναι πολύ περισσότερο από το κόστος μιας μεταμόσχευσης. Ξέρω ότι υπάρχει πρόοδος στο να εξασφαλίσουμε εθελοντές - δωρητές νεφρών και αυτό είναι πάλι θετικό.

Είχα όμως μια δυο ερωτήσεις να κάνω. Το πρώτο είναι πως ξέρουμε ότι στο Ωνάσειο, το οποίο είναι εξαιρετικό κι εγώ επειδή είμαι από τους παλιότερους ηλικιακά γιατρούς, καθώς έζησα την εποχή που δεν είχαμε το Ωνάσειο και ξέρω πόσο μεγάλη διαφορά έχει κάνει, αλλά οι αμοιβές των γιατρών στο Ωνάσειο δεν είναι οι συνήθεις αμοιβές που μπορεί να προσφέρει ή που προσφέρει το ΕΣΥ. Δηλαδή, έχουν και διαφορετικό μισθολόγιο, έχουν και μπόνους. Δεν το λέω σαν κακό, το λέω σαν καλό. Γιατί όντως οι γιατροί αυτού του επιπέδου, που θα μπορούσαν να κάνουν μεταμοσχεύσεις, αξίζει για τον κόπο, για το ξενύχτι, για τον κίνδυνο που διατρέχουν οι ίδιοι, να επανεξετασθεί.

Όπως επίσης ξέρω ότι υπάρχουν τρομερά αιτήματα από Μεταμοσχευτικά Κέντρα, κυρίως στη Βόρεια Ελλάδα, γιατί δεν έχουν αναισθησιολόγους. Δηλαδή, παράλληλα με την προσπάθεια να κάνουμε αποδεκτή αυτή τη δωρεά και να την αξιοποιήσουμε στο μέγιστο, πρέπει να ξαναδούμε τι μπορούμε να κάνουμε για να διατηρήσουμε και να βελτιώσουμε το επίπεδο των μεταμοσχεύσεων που μπορούν να γίνουν και γίνονται κάτω από τις συνθήκες του ΕΣΥ που δεν είναι οι πιο κατάλληλες. Αυτό μόνο, δηλαδή να το δούμε και σαν πρότυπο προσφοράς, έτσι ώστε να βοηθηθούν αντί να αντικατασταθούν και τα υπόλοιπα νοσοκομεία. Στην Αθήνα ξέρουμε το «Λαϊκό», ξέρουμε το «Γενικό Κρατικό», αλλά παντού θα έπρεπε να αναπτυχθούν και να ενισχυθούν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Λινού. Τον λόγο έχει ο κ. Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, εγώ, αγαπητοί συνάδελφοι, σηκώνω τα χέρια ψηλά. Ζήσαμε, κύριε συνάδελφε από το Πανελλήνιο Σοσιαλιστικό Κίνημα τη συνεδρίαση στην οποία ο ΣΥΡΙΖΑ ψηφίζει «ναι» στη δωρεά, οι «Σπαρτιάτες» ψηφίζουν «ναι» στη δωρεά, αλλά το ΠΑΣΟΚ επιφυλάσσεται.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Υπουργέ, αυτό, ακούστε, στις Επιτροπές αυτές όταν είναι μόνο μία, για την Ολομέλεια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δηλαδή αν πείτε «ψηφίζετε»…

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Εγώ σήμερα επιφυλάχθηκα, δεν είπα ότι θα το ψηφίσω. Επιφυλάχθηκα για να μιλήσω αύριο στην Ολομέλεια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όλοι θα ψηφίσετε στην Ολομέλεια.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Αυτό είναι μόνο το θέμα γιατί έτσι…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, αύριο θα το ψηφίσετε;

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Θα ψηφίσουμε «ναι».

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ωραία, φτάνει.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Αυτό είναι ξεκάθαρο για εμάς.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τελείωσε.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Απλώς, κριτική θα κάνουμε, όμως.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τελείωσε. Μιλάμε. Χαίρομαι που ξεκαθαρίζετε ότι την Τετάρτη το ΠΑΣΟΚ θα ψηφίσει «ναι», μου αρκεί. Όλοι θα μιλήσουν την επόμενη ημέρα. Μην ανησυχείτε και αυτοί που είπαν «ναι» θα ψηφίσουν και αυτοί που δεν θα ψηφίσουν.

**ΑΝΔΡΕΑΣ ΠΟΥΛΑΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Παλαιότερα δεν γινόταν αυτό, όμως.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι και την κύρωση θα ζητήσω εγώ όλοι να μιλήσουν, αλίμονο, σας το ξεκαθαρίζω από τώρα, μην ανησυχείτε, θα μιλήσετε. Αν το κάνετε για τεχνικούς λόγους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν είναι διεθνής σύμβαση και έχουν το δικαίωμα να μιλήσουν όλοι οι Βουλευτές. Είναι με το άρθρο 108, είναι με μια συνεδρίαση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, όλοι θα μιλήσουν. Πάμε λίγο να εξηγήσουμε.

**ΑΘΗΝΑ ΛΙΝΟΥ:** Ακόμη και οι ανεξάρτητοι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε λίγο να τα εξηγήσω με τη σειρά, κυρίως στους συναδέλφους από τα Κόμματα της Αντιπολιτεύσεως που επιφυλάχθηκαν. Δεν είναι το ΠΑΣΟΚ, το ΠΑΣΟΚ το ξεκαθαρίσαμε. Μίλησε τόσο ωραία ο κ. Μπιμπίλας, μίλησε τόσο ωραία ο κ. Παπαδόπουλος, μιλάνε όλοι τόσο πολύ ωραία. Θέλω να μας πει η κυρία Αθανασίου. Στέλνουμε ένα μήνυμα σε έναν μεγάλο Ευεργέτη του Εθνικού Συστήματος Υγείας, του Ελληνικού Κράτους. Λέει η κυρία Αθανασίου π.χ. «Μα δεν πρέπει να κοιτάξουμε τις δωρεές και από ποια πηγή προέρχονται τα χρήματα;». Μα εδώ μιλάμε για τα χρήματα του «Ωνασείου». Έχετε κάποια αμφιβολία στην «Ελληνική Λύση» ποια είναι η προέλευση των χρημάτων του «Ωνασείου»;

Θα σας πω. Είναι η κληρονομιά που άφησε ο αείμνηστος, Αριστοτέλης Ωνάσης, εις μνήμην του γιου του Αλεξάνδρου που πρόωρα χάθηκε από τον μάταιο τούτο κόσμο. Δεν ξέρω αν αυτό σας δημιουργεί στην «Ελληνική Λύση» κάποια αμφιβολία για την προέλευση των χρημάτων. Εμένα ως αρμοδίου Υπουργού, δε μου δημιουργεί καμία αμφιβολία, θέλω να είμαι ειλικρινής.

Επίσης, είπε κάτι η κυρία Λινού εδώ που αξίζει τον κόπο να το «φωτίσουμε» λίγο, κυρίως γιατί το επικαλείται με την ιατρική της ιδιότητα και την πολύχρονη εμπειρία, δηλαδή, το είπα πολύ κομψά. Τέλη της δεκαετίας του ‘80 ασθένησε σοβαρά από καρδιά ο τότε πρωθυπουργός, Ανδρέας Παπανδρέου, το θυμάστε; Ο τότε πρωθυπουργός, Ανδρέας Παπανδρέου, δεν είχε Νοσοκομείο στην Ελλάδα να χειρουργηθεί και πήγε αν θυμάστε στο Χέρφιλντ και ήταν η ομάδα Γιακούμπ αν θυμάστε κ.λπ. και όλη η Ελλάδα έβλεπεΧέρφιλντ και τον ανταποκριτή στο Χέρφιλντ και τι θα γίνει τότε ο Παπανδρέου από το Χέρφιλντ.

Γιατί τότε πήγε ο αείμνηστος Ανδρέας Παπανδρέου στο Χέρφιλντ; Γιατί δεν υπήρχε το «Ωνάσειο». Αν είχε προλάβει το «Ωνάσειο», δεν θα είχε πάει στο Χέρφιλντ, θα είχε πάει στο «Ωνάσειο», όπως πήγαν όλοι οι επόμενοι, μετά από αυτόν, πολλοί διάσημοι και επώνυμοι, οι οποίοι χρειάστηκαν κι αυτοί επέμβαση καρδιάς. Στην πραγματικότητα, οι καρδιοχειρουργικές επεμβάσεις στην Ελλάδα, στην νεωτέρα μας ιστορία, χωρίζονται στην προ «Ωνασείου» και στη μετά «Ωνασείου» εποχή, τόσο μεγάλη αλλαγή έφερε στην Ελλάδα η Δωρεά αυτή του Ιδρύματος «Ωνάση». Τόσο μεγάλη διαφορά έφερε και το να κάθεται κάποιος στα σοβαρά…

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Δεν είναι έτσι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ά, δεν είναι έτσι; Καλά, μη με διακόψετε, δεν είναι έτσι. Ψηφίστε ό,τι θέλετε, έχετε δίκιο εσείς.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Από τον Γεννηματά τον αείμνηστο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, ο Γεννηματάς ο αείμνηστος, αλλά βρέθηκε στο Χέρφιλντ. Στο Χέρφιλντ πήγε ο Ανδρέας, υπόψιν, να το ξεκαθαρίζουμε. Ούτε στο ΓΝΣ «Γεννηματά» πήγε ούτε στο ΕΣΥ πήγε, πουθενά δεν πήγε, στο Χέρφιλντ πήγε. Γιατί πήγε στο Χέρφιλντ, στο Ηνωμένο Βασίλειο; Διότι δεν υπήρχε το «Ωνάσειο», να συνεννοούμαστε.

Επανερχόμαστε, λοιπόν. Το «Ωνάσειο» ήρθεστις αρχές δεκαετίας του ’90, επί αειμνήστου Πρωθυπουργού, Κωνσταντίνου Μητσοτάκη, ξεκίνησε αυτή την πολύ μεγάλη Δωρεά, έφτιαξε το «Ωνάσειο Καρδιοχειρουργικό Κέντρο», το οποίο από τότε, έχει πραγματικά σώσει χιλιάδες ανθρώπους.

**Ερώτηση, όλα αυτά τα χρόνια είναι νοσοκομείo του ΕΣΥ; Όχι. Ποτέ δεν ήταν νοσοκομείo του ΕΣΥ, με την τυπική έννοια του όρου. Από την πρώτη μέρα που λειτούργησε και η έναρξη λειτουργίας του έγινε επί κυβερνήσεως ΠΑΣΟΚ, λειτούργησε ως ένα νοσοκομείο Νομικού Προσώπου Ιδιωτικού Δικαίου (Ν.Π.Ι.Δ) εποπτευόμενο από το Υπουργείο Υγείας Ελλάδος, όπου ο εκάστοτε Υπουργός Υγείας της Ελλάδος, διoρίζει το Διοικητικό του Συμβούλιο Δ.Σ. και τον Πρόεδρό του. Και το Ωνάσειο διορίζει τα δικά του μέλη μέσα στο Διοικητικό Συμβούλιο, γιατί το Ίδρυμα πάντα έχει λόγο και θέλει να βλέπει που πηγαίνουν τα λεφτά του και πως πηγαίνει η δωρεά. Λογικό και πολύ θεμιτό.**

**Δεν αλλάζουμε κάτι σήμερα ως προς αυτό. Ο τρόπος που λειτουργούσε από την αρχή μέχρι σήμερα, οι αμοιβές των γιατρών, που είπε η κυρία Λινού και τα μπόνους και όλα τα υπόλοιπα, μπορούν και δίνονται στο Ωνάσειο, γιατί είναι Ν.Π.Ι.Δ. Δηλαδή, εποπτεύεται και είναι όπως το Παπαγεωργίου στην Θεσσαλονίκη. Είναι όπως θα είναι τα νοσοκομεία του Νιάρχος που επίσης θα είναι Νομικά Πρόσωπα Ιδιωτικού Δικαίου. Αυτά είναι ήδη μέσα σε δωρεές που ψηφίστηκαν από την αρχή. Γιατί, επιλέγουν αυτού του τύπου τα ιδρύματα, αυτές τις μεγάλες δωρεές να είναι νομικά πρόσωπα ιδιωτικού δικαίου; Για να μπορούν να αναπτυχθούν και να μην έχουν τις δυσκοιλιότητες και τις δυσανεξίες του δημοσίου λογιστικού. Για να μπορούν να δίνουν πχ ένα μεγάλο μπόνους και να φέρουν ένα πολύ διάσημο καρδιοχειρουργό και να χειρουργήσει στο Ωνάσειο, ο οποίος κανονικά θα χειρουργούσε σε μια κλινική στο εξωτερικό. Αυτό συμφέρει τον Έλληνα ασθενή και το ελληνικό κράτος; Το να το συζητάμε είναι κωμωδία.**

**Πριν από αυτό, οι περισσότεροι πήγαιναν στο εξωτερικό, άρα θα πλήρωνε το κράτος υπερβολικά πολλαπλάσια χρήματα από ότι πληρώνουν σαν ασφαλισμένοι του ΕΟΠΥΥ που πηγαίνουν στο Ωνάσειο για να τους καλύψει τα έξοδα νοσηλείας στο εξωτερικό. Άρα, κερδίζει το κράτος και χρήματα. Αλλά και ασφαλισμένος του ΕΟΠΥΥ που μπαίνει σε κανονικό δωμάτιο δεν έχει συμμετοχή. Πληρώνει κανονικά ο ΕΟΠΥΥ γι’ αυτόν. Άρα, το Ωνάσειο, είναι ένα πολύ επιτυχημένο παράδειγμα ενός Καρδιοχειρουργικού Κέντρου, που στις καρδιοχειρουργικές επεμβάσεις όλα αυτά τα χρόνια, προσέφερε αναντίρρητα τα μέγιστα στην προαγωγή της υγείας. Και με την παρουσία του, εξέλιξε και τον ιδιωτικό τομέα και τώρα μπήκε σε έναν ανταγωνισμό για καλύτερες καρδιοχειρουργικές και στα άλλα ιδιωτικά νοσοκομεία. Γενικά σήμερα, οι παρεχόμενες υπηρεσίες υγείας στην Ελλάδα είναι εξαιρετικά καλύτερες από ότι ήταν την δεκαετία του ‘90.**

**Έρχεται τώρα, το Ωνάσειο Ίδρυμα, επί ΣΥΡΙΖΑ, και λέει, θέλω να σας φτιάξω κι ένα μεταμοσχευτικό κέντρο και προϋπολογίζω ότι θα κοστίσει 70 εκατομμύρια. Μέχρι να χτιστεί υπήρξαν πόλεμοι και ανατιμήσεις. Η αλήθεια είναι πως έχει βάλει και πολύ καλύτερα μηχανήματα από ότι είχε προβλεφθεί αρχικά και αποφάσισαν να φέρουν τα τελευταία χρονολογίας μηχανήματα, και έτσι ανεβάζει τη δωρεά από τα 70 στα 82 εκατομμύρια.**

**Μα υπάρχει ένας λογικός άνθρωπος που θα πει όχι να μην πάρουμε τα παραπάνω λεφτά από το Ωνάσειο; Υπάρχει ένας από δω που πιστεύει ότι αν το φτιάχναμε μόνοι μας το δημόσιο θα το φτιάχναμε καλύτερα από το Ωνάσειο; Εγώ, αντί να τσακωνόμαστε και το κάνω πρόταση, γιατί εγώ έχω πάει και το έχω δει με τον Μάριο, πριν από 10 -15 μέρες, αξίζει να οργανώσουμε επίσημη επίσκεψη, πριν ξεκινήσει τη λειτουργία του, πριν τα εγκαίνια δηλαδή.**

**Να πάει η Επιτροπή Κοινωνικών Υποθέσεων στο μεταμοσχευτικό κέντρο για να δει τι είναι αυτό που ψηφίζουμε. Εγώ έτυχε να το έχω δει. Δε μπορείτε να φανταστείτε τι νοσοκομείο, τι μεταμοσχευτικό κέντρο, τι είναι αυτό το οποίο παραδίδουν στο ελληνικό κράτος οι άνθρωποι αυτοί.**

**Αξίζουν, τα θερμότερα συγχαρητήρια στον κ. Παπαδημητρίου και σε όλο το Διοικητικό Συμβούλιο Δ.Σ του Ωνασείου για αυτό που θα μας παραδώσουν. Γιατί αυτό θα είναι προς χρήση του ελληνικού λαού. Μιλάμε, για ένα κέντρο που έχει την τελειότερη τεχνολογία μεταμοσχεύσεων στον κόσμο. Είναι σαν να είσαι σε αντίστοιχο κέντρο στη Βόρεια Αμερική. Αντί να πάρουν το μηχάνημα Tesla πήραν το μηχάνημα το καινούργιο το καλύτερο του 2024 και όχι το μηχάνημα του 2023. Δηλαδή, τα μηχανήματα που είδα μέσα εκεί ομολογώ δεν τα έχω ξαναδεί στην ζωή μου και ας έχω πάει σε 60-70 νοσοκομεία.**

**Μιλάμε, για ένα αριστούργημα. Οι προδιαγραφές, που έχουνε χτίσει το νοσοκομείο αυτό είναι παρμένες από τις αυστηρότερες προδιαγραφές, που υπάρχουν στη Γερμανία στα ιδιωτικά νοσοκομεία και κάτι παραπάνω. Είναι οι αυστηρότερες προδιαγραφές που υπάρχουν σε νοσοκομεία στην Ευρώπη. Δεν μπορείτε να φανταστείτε, για τι νοσοκομείο μιλάμε.**

Είναι δυνατόν, η Επιτροπή Κοινωνικών Υποθέσεων της Βουλής, να συζητά στα σοβαρά αν θα αποδεχτούμε ή όχι αυτή τη δωρεά και να καθόμαστε να τσακωνόμαστε γι’ αυτό το πράγμα; Άκουσα την κριτική γιατί μετονομάζεται από «Ωνάσειο Καρδιοχειρουργικό Κέντρο» σε «Ωνάσειο Νοσοκομείο». Γίνεται για τον πολύ απλό λόγο, γιατί πια δεν είναι μόνο καρδιοχειρουργικό. Πλέον έχει πολλές άλλες υπηρεσίες και στην καρδιολογία και στη μη επεμβατική καρδιολογία και στην παιδοκαρδιολογία και σε πολλά και στις μεταμοσχεύσεις τώρα. Οπότε δεν είναι μόνο αυτό που ήταν. Αναπτύχθηκε, μεγάλωσαν οι δραστηριότητές του και το όνομα νοσοκομείο καλύπτει πια το σύνολο των δραστηριοτήτων που είχε. Δεν είναι πια δηλαδή αυτό που ήταν στην αφετηρία, αλλά κάτι πολύ καλύτερο. Αυτό το πολύ καλύτερο εκφράζεται με τη μετονομασία του σε «Ωνάσειο Νοσοκομείο».

Τώρα άκουσα γιατί να έχουμε την απαλλαγή του ΦΠΑ. Είναι δυνατόν να το λέτε σοβαρά; Φαντάζεστε, κυρία Αθανασίου, να ερχόταν ο Ζάππας να δωρίσει στο ελληνικό Κράτος το Ζάππειο και να έλεγε η τότε «Ελληνική Λύση» θα πρέπει να πληρώσετε ΦΠΑ, αλλιώς δεν το δέχομαι. Το λέτε σοβαρά; Είμαστε Βουλευτές. Εντάξει τα κόμματα να τσακωνόμαστε, να λέει ο καθένας ό,τι θέλει. Αλλά να τσακωνόμαστε για το εάν η γη είναι στρογγυλή. Δηλαδή, σοβαρά θα πει η «Ελληνική Λύση» να μην πάρουμε το Ωνάσειο Μεταναστευτικό Κέντρο, κακώς το χτίσαμε, θα πρέπει να μας πληρώσετε και ΦΠΑ. Εάν κυβερνούσατε αυτό θα κάνατε; Αυτό είπατε.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Δεν είπα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Αυτό κατάλαβα.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Έχετε τους εργολάβους, τους υπεργολάβους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Μα ποιους εργολάβους; Αφού το έχτισαν μόνοι τους. Έτοιμο μας το δίνουν με το κλειδί στο χέρι. Δεν το έχετε καταλάβει ακόμα; Δεν έχει πάει ο Υπουργός Υγείας, το ελληνικό Κράτος να πει ότι θέλω να αγοράσω αυτό το μηχάνημα ή θέλω να βάλω αυτό το τούβλο. Αυτό το φτιάξανε μόνοι τους. Έβαλαν μόνοι τους τις αυστηρότερες προδιαγραφές του πλανήτη, το χτίσανε μόνοι τους. Θέλω να είμαι ειλικρινής, κύριοι συνάδελφοι, τέτοιο νοσοκομείο να χτίσει το ελληνικό Κράτος σε 3, 4 χρόνια και με 82 εκατομμύρια; Ούτε με 382 δεν το χτίζουμε εμείς. Για να ξέρουμε γιατί μιλάμε. Ψέματα λέω; Πρώτα από όλα δεν μπορούμε να το χτίσουμε σε τρία χρόνια που έκανε να χτιστεί αυτό. Ούτε μία στο δισεκατομμύριο.

Ξέρετε τι θα πει δημόσιο λογιστικό πρότυπο ή δεν το έχετε καταλάβει ακόμα; Ακούστε ένα παράδειγμα του γιατί το νομικό πρόσωπο ιδιωτικού δικαίου, δυστυχώς ή ευτυχώς, υπερέχει. Ο Ευαγγελισμός, κάνει διαγωνισμό για τα αντιδραστήρια και τα διαγνωστικά. Ο διαγωνισμός προκηρύσσεται το 2015. Κερδίζει τελικά το διαγωνισμό η μία εταιρεία το 2019. Προσφεύγει άλλη εταιρεία στο δικαστήριο, το 2019 και τελικά βγάζει απόφαση το δικαστήριο το 2024. Περνά από το Ελεγκτικό Συνέδριο το 2024, διαγωνισμός του 2015. Η εταιρεία που έχει κερδίσει το διαγωνισμό έρχεται και μας λέει: Η τεχνολογία που έχω βάλει το διαγωνισμό, δεν υπάρχει για το 2024 και παρακαλώ πολύ να μου κάνετε δεκτή από το Ελεγκτικό Συνέδριο την τροποποίηση της Σύμβασης και να βάλω στα ίδια λεφτά την καινούργια τεχνολογία.

Απαντάει το Ελεγκτικό Συνέδριο. Όχι, αν βάλετε την καινούργια τεχνολογία, κάντε το διαγωνισμό από την αρχή. Προσέξτε. Και τι αναγκαζόμαστε και κάνουμε, για να μην πάμε στα δικαστήρια. Φέρνουμε την παλιά τεχνολογία και ενώ η εταιρεία βάζει την καινούργια τεχνολογία που είναι πιο φτηνή και πιο ακριβής και με λιγότερη ταλαιπωρία του ασθενούς, εμείς είμαστε υποχρεωμένοι στον Ευαγγελισμό να βάζουμε την παλιά τεχνολογία. Για να μην κηρυχθεί ο διαγωνισμός άκυρος και τρέχουν πάλι στα δικαστήρια και βάζουν άλλα 20 χρόνια. Αυτό θα πει δημόσιο λογιστικό. Αυτό θα πει νομικό πρόσωπο δημοσίου δικαίου. Ενώ το Ωνάσειο και το κάθε Ωνάσειο επειδή είναι νομικό πρόσωπο ιδιωτικού δικαίου, μπορεί να βγει και να πει γιατί δεν περνά από το Ελεγκτικό Συνέδριο, ότι θέλει την καινούργια τεχνολογία στα ίδια λεφτά. Καταλαβαίνετε τη διαφορά;

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Σας ενημερώνω ότι ο σύζυγός μου έχτισε το Αττικό Νοσοκομείο και ξέρει πολύ καλά από δημόσιο και θα σταματήσω εδώ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Αφού τα ξέρετε, γιατί επιφυλαχτήκατε;

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Αυτά που είπατε τώρα εσείς, κύριε Υπουργέ, ότι πηγαίνει σαν τη «χελώνα» το δημόσιο και ακριβοπληρώνει, δεν θα ήθελα να πω γιατί τα κάνει. Γιατί είναι οι μίζες μέσα και οι εκβιασμοί. Σταματάω εδώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Συμφωνούμε ότι το κάνει. Εγώ δεν κατάλαβα το γιατί η «Ελληνική Λύση» επιφυλάχθηκε. Πρέπει να ξεκαθαρίσουμε κάτι.

Λοιπόν, να το ξεκαθαρίσουμε. Λογικό επιχείρημα για να καταψηφίσει κάποιος αυτή τη Σύμβαση, δεν υπάρχει. Ακόμα και το ΚΚΕ σε αυτή την περίπτωση, που λέει σ’ όλα όχι, γιατί μάχεται το ΝΑΤΟ, την Ευρωπαϊκή Ένωση, το Ισραήλ και κάθε άλλο κίνημα ιμπεριαλιστικό στον πλανήτη σε αυτό δεν μπορεί να πει όχι, δεν μπορεί, τι να κάνουμε, δεν γίνεται. Άμα δεν μπορούμε να συνεννοηθούμε σ’ αυτά, δεν θα βγάλουμε άκρη σε τίποτα στην Ελλάδα.

Κύριε Πρόεδρε, πριν κλείσω κάνω πρόταση να ορίσετε, μετά τις γιορτές, για να είναι έτοιμες και οι τελευταίες λεπτομέρειες, να μην φέρουμε τους ανθρώπους σε δύσκολη θέση, όσοι Βουλευτές επιθυμούν να πάμε επίσημη επίσκεψη να το δείτε, να δείτε τι είναι αυτό που παραλαμβάνουμε.

Δυο λόγια για τις μεταμοσχεύσεις, το έθιξε η κυρία Λινού, γιατί μιλάμε για το Μεταμοσχευτικό Κέντρο. Έχει σημασία να πούμε ότι η Δωρεά δεν αφορά μόνο στο Μεταμοσχευτικό, γιατί παράλληλα γίνονται και πολλές εργασίες αναβάθμισης του Καρδιοχειρουργικού Κέντρου, αλλά το μεγάλο κομμάτι είναι το Μεταμοσχευτικό.

Είμαι εξαιρετικά υπερήφανος, γιατί επί αυτής της Κυβερνήσεως, δεν λέω μόνο επί θητείας μου, επί αυτής της Κυβερνήσεως, η πρόοδος της Ελλάδος στις μεταμοσχεύσεις είναι τόσο μεγάλη κυρία Λινού, που έχει έρθει ομόλογος άλλης χώρας της Ευρωπαϊκής Ένωσης, που ήταν επίσης πολύ κάτω στις μεταμοσχεύσεις, όπως και εμείς, θα πούμε τα νούμερα αμέσως τώρα, που ήρθε και μου είπε, θέλουμε να πάρουμε τεχνογνωσία, πώς τα καταφέρατε.

Προσέξτε, έχει ενδιαφέρον αυτό που θα σας πω. Η βέλτιστη πρακτική στην Ευρώπη στο δείκτη που μετράει, στις βόρειες χώρες της Ευρώπης ο δείκτης είναι 20. Η Ελλάδα όταν ανέλαβε η Κυβέρνηση αυτή την εξουσία ήταν στο 2, σήμερα το 2024 τρέχουμε στο 11 και σκοπός μας είναι σε τρία χρόνια να φτάσουμε και εμείς στο 20, πού είναι ο βέλτιστος και θα σας πω τι έχουμε κάνει γι’ αυτό. Ο Υπουργός, λοιπόν, όταν του είπα, μα γιατί δεν πας στις βόρειες χώρες που είναι στο 20 και έρχεσαι σε μένα που είμαι στο 11, μου απαντάει, διότι εγώ δεν θέλω να πάω στο 20, που αυτοί είναι εδώ και χρόνια, θέλω να καταλάβω πώς εσείς από το 2 πήγατε στο 11.

Τόσο μεγάλη είναι η πρόοδος στις μεταμοσχεύσεις στην Ελλάδα και με την πρόσληψη των 28 συντονιστών για τις μεταμοσχεύσεις, που κάναμε φέτος με τον κ. Θεμιστοκλέους, αυτό θα μας πάει σε πολύ μεγαλύτερη ταχύτητα και θα θεσπίσουμε και χρηματικό μπόνους γι’ αυτό, για να μπορέσουμε να ενισχύσουμε ακόμα περισσότερο τις μεταμοσχεύσεις, γιατί πράγματι οι μεταμοσχεύσεις έχουν δύο χαρακτηριστικά. Ένα, σώζουν ζωές, το μείζον, άνθρωποι είναι ένα θαύμα. Εδώ κάθε φορά που πηγαίνω για παράδειγμα στο Λαϊκό Νοσοκομείο και βλέπω τις μεταμοσχεύσεις που κάνουν στη Μεταμοσχευτική Κλινική του νεφρού και του ήπατος τώρα με τον κ. Σωτηρόπουλο αισθάνομαι αγαλλίαση, όπως όταν πάω στο Ιπποκράτειο στη Θεσσαλονίκη και βλέπω τι θαύματα κάνουνε, που έκαναν μεταμόσχευση σε παιδί τεσσερισήμισι - πέντε ετών.

Είναι ένα μικρό θαύμα η μεταμόσχευση από μόνη της, αλλά εκτός από το θαύμα, εκτός από την ανθρώπινη διάσταση, υπάρχει πράγματι και συγκλονιστική οικονομική διάσταση. Ένας νεφροπαθής, εάν τον περιθάλπεις για 15, 20 ή 30 χρόνια θα σου κοστίσει μερικά εκατομμύρια, όταν μια μεταμόσχευση θα σου κοστίσει 50 με 60 χιλιάδες. Άρα, η οικονομική διαφορά για το κράτος είναι αδιανόητη, ώστε να έχει πόρους για να κάνει κάτι άλλο. Είναι εθνικός στόχος να έχουμε μεταμοσχεύσεις, είναι μεγάλο πράγμα να κάνουμε μεταμοσχεύσεις, είναι συγκλονιστικό πράγμα να έχουμε μεταμοσχεύσεις και προφανώς αυτό με το Μεταμοσχευτικό Κέντρο θα μας βοηθήσει.

Για ποιο λόγο θα μας βοηθήσει; Γιατί οι καλύτεροι γιατροί, με τα καλύτερα μηχανήματα θα κάνουν μεταμοσχεύσεις στην Ελλάδα, θα αποκτήσει η Ελλάδα πια περιφερειακό ρόλο στις μεταμοσχεύσεις μ’ αυτό το Κέντρο. Ήδη, ήρθε ο ομόλογός μου Υπουργός Υγείας της Κύπρου και κάναμε συμφωνία για να στέλνουν ανθρώπους να μεταμοσχεύονται στην Ελλάδα. Για ποιο λόγο; Γιατί βλέπουν ότι η Ελλάδα πια μπαίνει σοβαρά στις μεταμοσχεύσεις, γιατί δεν το έκαναν τόσα χρόνια; Θα έρθουν και άλλες χώρες, μιλάμε με δύο – τρεις χώρες ακόμα για τον ίδιο λόγο, διότι η Ελλάδα με αυτά τα μέτρα που παίρνει αυτή την Κυβέρνηση εξελίσσεται σε σοβαρό κόμβο μεταμοσχεύσεων και φυσικά με τη Δωρεά του Ωνασείου, για να μην παρεξηγηθώ, αυτή που κυρώνουμε σήμερα.

Όλα αυτά, λοιπόν, είναι σοβαρά πράγματα, που ωφελούν την υγεία του κόσμου, που κάνουν τον κόσμο μας καλύτερο, που εξοικονομούν χρήματα για το ελληνικό κράτος και που δεν μπορεί κανείς να πει ότι υποκρύπτουν οικονομικό όφελος για κανένα, γιατί μας το παραδίδουν με το κλειδί στο χέρι. Τι άλλο δηλαδή, να γίνει σε μια διαδικασία για να πειστείτε ότι είναι μια διαφανής διαδικασία που αξίζει τον κόπο να την επιβραβεύσουμε όλοι μας και να την υποστηρίξουμε, τι άλλο θέλετε;

Ελπίζω, κύριε Πρόεδρε, ότι αύριο στην Ολομέλεια θα έχουμε μια πραγματική σύμπνοια, γιατί αν ένα νομοσχέδιο αξίζει να έχει ομόφωνη κύρωση από τη Βουλή είναι αυτό, και παρακαλώ πολύ μετά τις γιορτές να συνεννοηθούμε με το Ίδρυμα και να πάμε επισήμως ως Επιτροπή Κοινωνικών Υποθέσεων με όλα τα κόμματα, και αν το δουν με τα μάτια τους και οι δύσπιστοι, οι «άπιστοι Θωμάδες», καμία αντίρρηση. Αξίζει τον κόπο να καταλάβετε τι είναι αυτό που παραλαμβάνει το ελληνικό κράτος και θα λειτουργήσει τους πρώτους μήνες του 2025. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, κύριε Υπουργέ. Η πρότασή σας είναι πολύ σωστή και γίνεται δεκτή και τη θέλουμε και επίσης έχει ένα συμβολισμό η ψήφος μας σε κάθε νομοσχέδιο και στέλνει ένα μήνυμα στους δωρητές και στους χορηγούς.

Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Εγώ δεν είχα ποτέ δούναι και λαβείν με το «Ωνάσειο», μόνο για κάτι παιδάκια που ενδιαφέρθηκα από τη Θεσσαλονίκη. Θέλω να ρωτήσω αν υπάρχει διαφορά; Δηλαδή, ο ασθενής πληρώνει κάτι όταν μπαίνει στο Ωνάσειο; Γιατί το υπαινίχθηκαν κάποιοι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας)**: Άμα ζητήσει αναβάθμιση θέσης, τότε πληρώνει τη διαφορά.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Επίσης, πόσες μεταμοσχεύσεις έκανε πέρσι το Ωνάσειο, ξέρει κανείς;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Παπαδόπουλε, να ξέρετε και κάτι άλλο, ότι η κάθε Κυβέρνηση κυβερνά με βάση τους νόμους του κράτους και δεν κυβερνά ως αυτοκράτορας.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου Υπουργείου Υγείας «Κύρωση της από 7.11.2024 Σύμβασης Τροποποίησης της από 26.7.2018 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION), του νομικού προσώπου ιδιωτικού δικαίου με την επωνυμία «ΩΝΑΣΕΙΟ ΚΑΡΔΙΟΧΕΙΡΟΥΡΓΙΚΟ ΚΕΝΤΡΟ» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ».

Ο Εισηγητής της Πλειοψηφίας, κ. Αθανάσιος Παπαθανάσης ψηφίζει υπέρ.

Ο Εισηγητής της Μειοψηφίας, κ. Ανδρέας Παναγιωτόπουλος ψηφίζει υπέρ.

Ο Ειδικός Αγορητής της Κοινοβουλευτικής Ομάδας της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Πουλάς, δηλώνει επιφύλαξη.

Ο Ειδικός Αγορητής της Κοινοβουλευτικής Ομάδας «Κ.Κ.Ε.», κ. Γεώργιος Λαμπρούλης ψηφίζει κατά.

Η Ειδική Αγορήτρια της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κυρία Αθανασίου δηλώνει επιφύλαξη.

Ο Ειδικός Αγορητής της Κοινοβουλευτικής Ομάδας «ΝΕΑ ΑΡΙΣΤΕΡΑ», κ. Οζγκιούρ Φερχάτ, δηλώνει επιφύλαξη.

Ο Ειδικός Αγορητής της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», κ. Παπαδόπουλος δηλώνει επιφύλαξη.

Ο Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Μπιμπίλας δηλώνει επιφύλαξη.

Ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», κ. Χαλκιάς ψηφίζει υπέρ.

Συνεπώς, το ως άνω σχέδιο νόμου του Υπουργείου Υγείας γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Γαβρήλος Γεώργιος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Τσαπανίδου Παρθένα (Πόπη), Κτενά Αφροδίτη, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Χαλκιάς Αθανάσιος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 17.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**